1989 йилги Фарғона воқеалари. Янги фактлар...\n21.01.2019 17:37 0 1417\nҚайд этилишича, ана шундай мушкул паллада Ислом Каримов республика раҳбари этиб сайланди. Сайланганидан кейин у зудлик билан Фарғонага борди. Каримовнинг пухта ўйлаган сиёсати ва фаол саъй-ҳаракатлари ҳамда жараёнда Марказ вакиллари ҳам бевосита қатнашиши лозимлиги ҳақидаги қатъий талаблари туфайли қонли ихтилоф авж олмасдан тўхтатиб қолинди. Акс ҳолда, бутун республикада беқарорлик юзага келиши мумкин эди.\n«Ислом Каримов Ўзбекистоннинг турли ҳудудларида аланга олаётган миллатлараро зиддиятларни бартараф этиш бўйича дадил ва мардонавор чора-тадбирларни амалга оширди. Шу тариқа у 1990 йил февраль-март ойларида Бўка ва Паркентда, 1990 йил июнь ойида Ўшда қонли этник ихтилофларнинг олдини олди. Президент Ислом Каримов Ўзбекистонда истиқомат қилаётган барча миллат ва элатларнинг тенг ҳуқуқлилигини таъминлаш, ҳам «титул» миллат, ҳам миллий озчиликлар манфаатларини ҳимоя қилишга алоҳида эътибор қаратди», дейилади мақолада.\nТаъкидланишича, миллий ва маданий марказларнинг ташкил этилгани Ўзбекистон халқининг бирлиги ва якдиллигини таъминлаган муҳим омиллардан бири саналади. Тошкентда мамлакатдаги миллий-маданий марказларнинг бошини қовуштирган марказ таъсис этилди, 1992 йил январда у Республика байналмилал маданият марказига айлантирилди. Ўша йиллари Ўзбекистонда татар, немис, корейс, озарбойжон, қозоқ, яҳудий каби 54 та миллий ва миллатлараро марказларга асос солинди. Марказлар фаолияти, қолаверса, турли миллат ва элатларнинг ўз тарихи, адабиёти, тилини ўрганиш, анъаналар, миллий байрам, урф-одат ва маросимларни тиклаш ва ривожлантириш сингари маданий, маънавий ва ижтимоий талабларини қондириш учун қулай муҳит яратилди.\n1989 йил октябрда Ислом Каримовнинг дадил сиёсий қадами маҳсули сифатида «Давлат тили ҳақида»ги қонун қабул қилинди. Ушбу қонун билан узоқ вақт иккинчи даражада бўлиб келган ўзбек тилига давлат тили мақоми берилди. Бу ҳодиса ўзбек халқининг миллий ўзлик туйғуси ўсишида муҳим роль ўйнади. Қолаверса, бу мустақилликка эришиш йўлидаги дастлабки ғалаба ҳам эди.\n«Биринчи президент томонидан мамлакатимиздаги барча миллат ва элатларга кўрсатилган ғамхўрлик – унинг бошқа халқларга эҳтироми ва ўз она элига юксак фарзандлик муҳаббатининг ифодасидир. Миллатидан қатъи назар, ватандошларимизнинг Ислом Каримовга бўлган чуқур ҳурмати ва меҳр-муҳаббатининг боиси ва тарихий қадр-қиммати ҳам ана шунда», — дейилади Фонд мақоласида.\nФарғона воқеалари Каримов Фонди


Уй ва машина сотиб олганда нотариусга тўланадиган бож камайтирилиши айтилди. Аслида ҳам шундайми? - Highly Suggested\nДепутатлар “Давлат божи тўғрисида”ги қонунга ўзгартиш ва қўшимчалар киритиш масаласини кўриб чиқмоқда. Қонун лойиҳасига кўра, нотариал ҳаракатлар учун тўланадиган божлар сезиларли даражада камайтирилиши кутиляпти. Лекин бу “сезиларли даража” аҳолининг қайси қатламига қўл келиши ҳақида лом-мим дейилмаган.\nҚонун лойиҳасининг бир жиҳати эътиборимизни тортди. Унга кўра, кўчмас мол-мулкни бошқа шахсга ўтказиш билан боғлиқ шартномаларни тасдиқлаганлик учун:\nагар кўчмас мол-мулк Тошкент, Нукус шаҳарлари ва вилоят марказларида жойлашган бўлса, уйнинг умумий майдонидан қатъи назар – БҲМнинг 1,5 баравари;\nагар кўчмас мол-мулк бошқа аҳоли пунктларида жойлашган бўлса, БҲМнинг 1 баравари миқдорида тўлов ундирилиши назарда тутилган.\nБир қарашда давлат божи чиндан ҳам “сезиларли даражада” камайгандек туйилади. Лекин кўчмас мулк олди-сотдисида амалда бунинг аксини кўриш мумкин.\nАйни пайтда амалда бўлиб турган қонунчиликка кўра, кўчмас мулк олди-сотдиси энг фаол олиб бориладиган йирик шаҳарларда нотариусдаги тўлов мулк майдонига қараб БҲМнинг 1 бараваридан БҲМнинг 3 бараваригача. Яъни 100 квадратгача бўлган кўчмас мулк учун БҲМнинг 1 баравари, 200 квадратгача бўлса БҲМнинг 2 баравари, ундан ортиғига 3 баравари. Худди шунингдек, бошқа аҳоли пунктларида БҲМнинг 50 фоизидан 1,5 бараваригача.\nЯнги лойиҳага кўра, барчаси учун БҲМнинг 1,5 баравари (бошқа аҳоли пунктларида жойлашган бўлса 1 баравари) ундириш таклиф қилиняпти. Бироқ Kun.uz суҳбатлашган нотариусларнинг маълум қилишича, кўчмас мулк олди-сотдиларининг ўртача 60-70 фоизи айнан йирик шаҳарлардаги 100 квадратгача бўлган хонадонларга тўғри келади. Кўринадики, бу ерда энг кўп тўловчи қатлам учун тўлов миқдори камаймаяпти, аксинча, ошириляпти. Яъни бу ўринда 30-40 кишига имтиёз берилгани иддао қилинган ҳолда 60-70 кишидан кўпроқ тўлов олиняпти.\nИккинчидан, бу ерда ижтимоий адолат ҳам бузиляпти. Яъни каттароқ мулк харид қилаётган бадавлат фуқаро учун тўлов арзонлаштириляпти, лекин нисбатан кичик кўчмас-мулк харид қилаётган камхарж фуқародан қўшимча маблағ ундириляпти.\nАйни шу лойиҳанинг автомобилларга оид қисмида ҳам асосан қиммат автомобиль сотиб олувчилар манфаатлари кўзланган. Яъни автотранспорт воситаси учун базавий ҳисоблаш миқдори (БҲМ)нинг 3 баравари миқдорида ундирилади. Амалда транспорт воситаси двигателининг қуввати от кучига ва ишлаб чиқарилган санасига қараб БҲМнинг 2 бараваридан БҲМнинг 10 бараваригача бўлган. Бунда ҳам бадавлат қатлам яққол ютади, энг қуйи қатлам амалда ютқазяпти ҳатто. Агар лойиҳа шу ҳолатда қабул қилинса, 100 минг долларга машина сотиб олган ҳам, 5 минг долларга олган ҳам бир хил бож тўлайди.\nАлбатта, кўчмас мулкларнинг умумий баҳоси олдида нотариал харажатлар, давлат божи арзимас суммани ташкил қилади. Лекин янги қонун лойиҳаси энг камида айни мана жиҳат бўйича “…сезиларли даражада камайтириш” дея тақдим этилмаслиги лозим.\nБиз бу борада биринчилардан бўлиб хабар берган Олий Мажлис Қонунчилик палатаси депутати Расул Кушербаевдан мазкур лойиҳа бўйича изоҳ сўрадик.\n“Бу ҳали бир лойиҳа, тўлиқ қабул қилингани йўқ. Энди биринчи ўқишдан ўтди. Лекин лойиҳани иккинчи ўқишга тайёрлашда юқорида кўтарилган жиҳатларни кўриб чиқишимиз, янги таклифлар киритишимиз мумкин. Бир тарафлама қараганда балки камайиш бўлмайдигандек туюлади. Лекин менимча, умумий олганда тўловларда сезиларли камайиш бу”, – деди депутат.


Янги йил сизга бахт ва омад келтирсин\nСаноқли кунлардан кейин Янги - 2019 йилни кутиб оламиз. Янги йил омадли бўлиши ва бахт келтириши учун барчамиз ўз олдимизга аниқ мақсадлар қўйишимиз керак.\nЯнги йил байрамини ўзига хос тарзда кутиб олиб, йил бўйи кўтаринки кайфиятда ва бахтли бўлишга ёрдам берадиган баъзи бир маслаҳат ва тавсияларни эътиборингизга ҳавола этамиз. Ажаб эмас, улар ҳаётингизга янада ёрқин тус берса. Демак, янги йил арафасида аввало,\nАлбатта, янги йил кириб келишидан аввал қарзларингиздан қутилиш мақсадга мувофиқ бўлади. Ҳеч бўлмаганида асосийларидан ёки бўлмаса бир қисмидан қутулишга ҳаракат қилинг.\nСовғалар харид қилинг\nЯқинларингизга янги йил куни ҳадя қиладиган совғаларингиз ғамини олдиндан кўриб қўйинг. Янги йил шукуҳи ва совғангизнинг аҳамиятини ошириш учун уни ноодатий кўринишда бўлишига алоҳида эътибор қаратинг, ёрқин рангдаги байрамона қоғозларга ўратиб олинг.\nЙил давомида рўй берган кўнгилсизликларни ва сизни хафа қилган инсонларга нисбатан бўлган хафагарчиликларни унутинг. Янги йилга ғам-андуҳсиз ва гина-қудуратсиз ўтинг.\nТашқи кўринишингизни ўзгартиринг\nТашқи кўринишни ўзгартириш ички дунёингиз ўзгаришига олиб келади. Шунинг учун янги йилгача ҳеч йўқ соч турмагингизни ўзгартиринг, сочингизни бўянг. Яна янги йил байрамини ўзингиз хоҳлагандай қай тарзда ўтказишни аниқ белгилаб олинг.\nБайрамга янги либос кийишга ҳаракат қилинг\nЯнги йил байрамида гўзал, мафтункор ва жозибали кўриниш учун янги либос харид қилиш ёки агар чевар бўлсангиз, ўз қўлларингиз ва меҳр-муҳаббатингиз билан ўзингиз ва оила аъзоларингизга янги кийим тикинг. Бу албатта, нафақат сизга, барча яқинларингизга ўзига хос байрам кайфияти улашади.\nКераксиз нарсалардан халос бўлиш\nБу ишни кийимлардан бошлаганингиз маъқул. Кийилмайдиган аммо ҳали янги бўлган либосларингизни эҳтиёжмандларга тарқатинг. Яшаётган уйингизда ишлатмайдиган ёки яроқсиз ҳолга келиб қолган нарсаларни сақлашнинг нафи йўқ. Янги йилда ундай буюм ва анжомлар ўрнини янгиларига бўшатиб бериш имкони бўлишига ишонинг!\nФарзандларингизни олиб байрам арафасида ота-онангизни, яқинларингизни зиёрат қилинг, уларни байрам билан қутлаб, кўнглини кўтаринг, кексаларнинг дуосини олинг. Хаста яқинларингиз бўлса, уларни албатта, йўқланг. Имконингиз қадар муҳтожларга ёрдам беринг. Саҳоват дилни поклайди, мол-давлатингизга барака келтиради.\nБайрамни яқинларингиз билан биргаликда хуш кайфиятда, хотиржам муҳитда ўтказишга ҳаракат қилинг.\nЯхши ният қилинг, гўзал ва латофатли бўлинг!\nБайрам куни фақат яхши ниятлар қилинг. Муҳими шундаки, ниятни шунчаки эмас, аксинча, рўёбга чиқишига астойдил ишониб, чин ихлос билан қилинг!\nБайрам янада унутилмас ва хуш таассуротларга бой бўлиши учун, пардозингизга аҳамият беринг. Унутманг, табиийлик ва меъёр ҳар бир аёлнинг ҳусн-малоҳатини очади.\nБундан ташқари, байрам арафасида дўстларингиз билан учрашинг, ҳиссиётларингиз, кечинмаларингизни яқинларингиз билан бўлишишга ҳаракат қилинг. Атрофингиздагиларга миннатдорчилик билдиринг, самимий муҳаббатингизни изҳор қилинг. Бу яқинларингиз билан муносабатларингизни янада мустаҳкамлашга ёрдам беради.


Покистонда ҳаво ҳужумларида камида 12 жангари ўлдирилди\n18 май 2021, Тошкент вақти: 13:40\nПокистон ҳарбий кучлари мамлакат шимоли-ғарбида амалга оширилган ҳаво ҳужумлари натижасида камида 12 жангари ўлдирилганини билдирди.\nҲужумлар 9 июнь куни Афғонистон яқинидаги Шимолий-ғарбий чегара вилоятида амалга оширилган.\nҲужумлардан бир кун аввал Вазиристон вилоятида рўй берган тўқнашувлар давомида 19 жангари ҳамда етти аскар ҳалок бўлган эди.\nПокистон 2014 йилнинг июнь ойида жангариларга қарши йирик амалиёт бошлаган.\nҲозирда Шимолий-ғарбий чегара вилоятида ҳам бундай амалиётлар олиб борилмоқда. Покистоннинг бу ҳудудларига журналистлар бора олмайди. Шу сабабли у ерда ҳалок бўлганлар сони ва шахсиятини мустақил равишда аниқлашнинг иложи йўқ.


Тошкентда яна бир модулли мактабгача таълим ташкилоти очилди. – Бош саҳифа\nБош саҳифа / Ахборот хизмати / Янгиликлар / Тошкентда яна бир модулли мактабгача таълим ташкилоти очилди.\nТошкентда яна бир модулли мактабгача таълим ташкилоти очилди.\nМодулли МТТ лойиҳасининг тақдимоти 2019 йил октабрь ойида бўлиб ўтган эди. Ўтган икки ой ичида лойиҳа тўлақонли ишга туширилди. Куни кеч навбатдаги модулли МТТ Шайхонтохур туманидаги 468-сонли мактабгача таълим ташкилотида ўрнатилди. У бир-бирига уланган бир нечта денгиз контейнеридан иборат бўлиб, кичкинтойлар учун қулай мебель жиҳозлари, болаларнинг ақлий салоҳиятини ривожлантирувчи ўйинчоқлар ва ўқув материаллари билан жиҳозланган бўлиб, кенг ўйин майдончасига эга.\nМодулли бинолар экологик тоза, соғлик учун хавфсиз материаллардан тайёрланган ва ҳар қандай иқлим шароитида мўътадил ҳароратни сақлашга имкон берувчи қўшимча иссиқлик изоляцияси билан қопланган. Шунингдек, мутахассислар томонидан хавфсизлик яъни тезкор эвакуация чоралари ҳам пухта ишлаб чиққан. Бинолар электр энергияси, сув таъминоти, кондиционер, иситиш ва ёнғиндан ҳимоя қилиш тизимлари билан жиҳозланган. Қулай ва енгил вазнли йиғма кроватлар тўлиқ кунлик гуруҳлар учун тақдим этилган.\n“Модулли мактабгача таълим ташкилотларини жорий этилишига, бўш ўринларнинг тақчиллиги сабаб бўлмоқда. Маълумки, янги мактабгача таълим ташкилотини барпо қилиш учун кўп вақт ва маблағ талаб этилиб, бюджетдан ажратиладиган маблағ сабабли бундай МТТларнинг сони чегараланган.\n468 МТТ қошида ташкил этилган ушбу модулли гуруҳ қўшимча 120 нафар болага мактабгача таълимдан фойдаланиш умконини беради”– дейди мактабгача таълим вазири Агриппина Шин.\nМодулли бинода иккита тўлиқ кунлик гуруҳ ва 2 смена ишлайдиган қисқа муддатли битта гуруҳ фаолият юритади. Ҳар бир гуруҳга тарбиячи педагог ва ёрдамчи тарбиячи тайинланади.\nМодулли МТТ бир қатор афзалликларга эга:\nБинони қўшимча контейнерларни бириктириш эвазига кенгайтириш мумкин;\nихчамлиги сабабли ҳар қандай инфратузилма билан мослашади;\nзарур ҳолларда демонтаж қилиниб ва бошқа жойга кўчириш мумкин;\nқурилишда замонавий материаллардан фойдаланганлиги туфайли қиммат капитал таъмирлаш талаб этилмайди;\nҲозирги кунда Сурхондарё (Сангардак қишлоғи) ва Тошкент вилоятида (Бўстонлиқ тумани) ҳамда пойтахтимизнинг айрим туманларида (Олмазор, Шайхонтоҳур, Мирзо Улуғбек туманлари) модулли биноларда гуруҳлар фаолият олиб бормоқда.


МАКТАБГАЧА ТАЪЛИМ ВАЗИРЛИГИ КОРЕЯ ХАЛҚАРО ҲАМКОРЛИК АГЕНТЛИГИ БИЛАН АХБОРОТ ВА ПЕДАГОГИК ТЕХНОЛОГИЯЛАР ИННОВАЦИОН МАРКАЗИНИ ҚУРИШДА ҲАМКОРЛИК ҚИЛАДИ. – Бош саҳифа\nБош саҳифа / Фаолият / Халқаро ҳамкорлик / МАКТАБГАЧА ТАЪЛИМ ВАЗИРЛИГИ КОРЕЯ ХАЛҚАРО ҲАМКОРЛИК АГЕНТЛИГИ БИЛАН АХБОРОТ ВА ПЕДАГОГИК ТЕХНОЛОГИЯЛАР ИННОВАЦИОН МАРКАЗИНИ ҚУРИШДА ҲАМКОРЛИК ҚИЛАДИ.\nЖорий йилнинг 29 ноябрь куни Мактабгача таълим вазири Агриппина Шин Корея Халқаро Ҳамкорлик (КОICА) агентлиги ҳамда Кореянинг бошланғич таълим соҳасидаги етакчи эксперт ва консултантларини қабул қилди.\nУчрашувда KOICA раҳбарияти билан мактабгача таълим тизимини ривожлантиришни давом эттириш бўйича лойиҳаларни амалга ошириш масалалари муҳокама этилди.\nМактабгача таълим вазири Агриппина Шин юртимиздаги мактабгача таълим тизимига инновацион замонавий педагогик ва ахборот–коммуникация технологияларини татбиқ қилиш, кадрлар тайёрлаш ва уларни қайта тайёрлаш, малакасини ошириш ва ривожлантиришга катта эътибор берилаётгани ва бу борада янгича ёндашувлардаги Корея Республикасининг илғор тажрибаси ва ҳамкорлигини юқори баҳолади.\nМулоқот давомида томонлар Ўзбекистонда мактабгача таълимни ривожлантириш, унга инновацион технологияларни татбиқ этиш мақсадида инновацион МТТ ҳамда Корея Республикасининг илғор тажрибаси асосида мутахассисларни қайта тайёрловчи инновацион ўқув maркази ташкил этиш ҳақида келишиб олдилар. Вазирлик томонидан лойиҳанинг концепцияси ва мақсади юзасидан кореялик эксперт ва консултантларнинг саволларига батафсил жавоб берилди. Корея Республикаси вакиллари томонидан мазкур лойиҳада ҳамкорлик қилувчи мактабгача таълим тизимидаги кучли мутахассис ва профессорлардан таркиб топган ишчи гуруҳ таништирилди.\nКорея Республикасининг илғор тажрибаси асосида ташкил этилаётган Ахборот ва педагогик технологиялар инновацион марказ лойиҳаси “Болаларни эрта ривожлантириш маркази” ва Инновацион мактабгача таълим ташкилотини ўз ичига олади. Ушбу лойиҳа мактабгача таълим ходимларининг малака сифатини яхшилаш, ихтисослаштирилган соҳа ходимларининг тажриба ва малакасини ошириш шунингдек, сезиларли даражада мактабгача таълим қамровини кенгайтириш имконини беради. Бундан ташқари, МТВ инновацион ўқитиш услубиётларини қўллаш ва талабаларни қамраб олиш бўйича ўзига хос муайян режаларни белгилайди.\n“Биз лойиҳага тайёргарлик кўриш ва амалга ошириш учун фаол қадамлар ташлай бошладик. Лойиҳа учун Тошкент шаҳридан 3та жой белгилаб олинди. Режалаштирилган Инновацион мактабгача таълим ташкилотинининг фаолияти нафақат мактабгача таълим, балки республика миқёсидаги ўрта махсус ва олий таълим соҳалари учун ҳам мос дастуруламал бўлади”, дейди Мактабгача таълим вазири Агриппина Шин.


04 март 2021, Тошкент вақти: 08:11\nБу ғалабаси учун Э.Ҳилларига Британия қироличаси томонидан рицарлик унвони берилди.\nЭ.Ҳиллари 2003 йилда “Рейтер” мухбирига берган интервьюсида бу дунёда инсон боласи забт қила олмайдиган чўққи йўқлигини айтганди.\n“Биз бир марта бу чўққига кўтарилиб, инсон юксак марраларга ета олишини исбот қилдик. Врачлар бизни бу чўққига кўтарилишнинг иложи йўқ, деб огоҳлантирганди. Кислород танқислиги боис, бу юксакликда ўлиб қолишингиз тайин, дейишди. Аммо биз қўрқувни енга олдик ва орқамиздан келаëтганларга йўл очдик”,- деганди Э.Ҳиллари.\nЎшандан бери уч минг киши Жомолунгма чўққисига чиқиб, Э.Ҳиллари жасоратини такрорлади. Жомолунгмага тирмашаман, деган 200 киши эса ҳаëтидан ажралди.\nЖомолунгма чўққисига ўзбек альпинисти Рустам Ражапов ҳам чиқиб, мустақил Ўзбекистон байроғини тиккан эди.\nЭдмунд Ҳиллари кейинги пайтда Жомолунгмага чиқиш тижоратга айланаëтганидан хавотир билдирганди.\n“Жомолунгма чўққисига мендан 50 йил кейин чиққан альпинистлар ҳақидаги фильмни кўриб хурсанд бўлмадим. Лагерда 500 чодир ва унинг ичида минг киши бор эди. Улар ароқ ичиб, кўнгилхушлик қиларди. Ëшлар учун чўққини забт қилиш завқидан кўра, қулай шароитда кўнгил очиш муҳимдай кўринди менга”,- деганди Э.Ҳиллари.\nЭдмунд Ҳиллари бу гапларни 2003 йилда Катманду шаҳрида Жомолунгма чўққиси забт қилинганининг 50 йиллиги тантаналарида айтганди.\n“Биз чўққиларда юрагимизни қолдириб кетамиз”, деб куйлаган эди Э.Ҳиллари жасоратидан таъсирланган қўшиқчи Владимир Висоцкий.\nЖомолунгма кашшофи Эдмунд Ҳиллари 1919 йилнинг 19 июлида Янги Зелландияда дунëга келди. Аввалига ҳарбий учувчи бўлган Э.Ҳиллари кейинчалик альпинист сифатида шуҳрат топди. 1980 йили Ҳиллари Янги Зелландиянинг Ҳиндистондаги фахрий элчиси этиб тайинланди.\n2008 йилнинг 11 январида Янги Зелландия бош вазири Ҳелен Кларк Э.Ҳиллари оламдан ўтганини қайғу билан эълон қилди.\n“Ҳиллари юксак чўққиларни забт қилган қаҳрамон ва камтар ҳамда сахий инсон эди”,- деди бош вазир.


17:00 / 25.11.2021 1076 pdf Ўқиш режими + -\nҲар бир жамиятда оила бузилиши ва шунга ўхшаш муаммоларнинг келиб чиқиши бир неча омилларга боғлиқ бўлади. Ўша муаммоларни ҳал қилиш учун, аввало, мазкур сабабчи омилларни атрофлича ўрганиб чиқиш, таҳлил этиш ва уларни бартараф қилиш чоралари ишлаб чиқилади. Шу тарзда аста-секин бош муаммонинг ҳам ечими топилади. Бунда, албатта, муаммоси бор жамиятнинг ва унинг аъзоларининг шарт-шароитлари ва хусусиятлари, турмуш тарзлари ва бошқаларнинг таъсири бўлади.\nВилоятларимиздан бирида фаолият олиб борувчи бош хатиблик идораси ўзларига оилани қайта тиклаш масаласида мурожаат қилганлар учун сўровнома тайёрлаб, унда ажрашишнинг сабаби ҳақида ҳам савол беришган. Натижада ўзларидаги оила бузилишига сабаб бўлаётган омилларни аниқлашга эришганлар. Уларнинг олиб борган сўровномалари жамиятда оила бузилишига сабаб бўлаётган омиллар ичида биринчи ўринда ароқхўрлик, иккинчи ўринда ота‑оналарнинг аралашуви эканини кўрсатган.\nКутилмаган совғалар қутиси\n14:00 / 25.11.2021 1123\nФиқҳ дарслари (161-дарс) Қуръондан муяссар бўлганича қироат қилинг!\n19:00 / 25.11.2021 1129\n1582 18:08 / 03.11.2019\n4187 12:30 / 02.03.2019\n2564 19:50 / 14.04.2020\n13702 14:15 / 25.01.2019


ИнтерФУТБОЛ :: Икки устун ораси қандай ёхуд Олий лига дарвозабонлари статистикаси\nИкки устун ораси қандай ёхуд Олий лига дарвозабонлари статистикаси\nМиллий чемпионатимиз якунланишига атиги 7та тур қолди. Ҳозирга келиб, кўп нарсалар ойдинлашгандек. Жами 184та ўйиннинг атиги 86тасида икки тараф ҳам гол уриш чорасини топди.\nЯнада аниқроқ ифода этсак, шунча учрашувда икки рақиб тенгданига ўз дарвозаси дахлсизлигини сақлолмади. Умуман олганда, чемпионат баҳсларида иштирокчилар жами 36 нафар кипер хизматига эҳтиёж сезишди.\nУлар орасида 23та ўйин давомида бирор марта алмаштирилмаган Жавоҳир Илёсов ҳам, 1 дақиқача ўйнаган Ҳожиакбар Жўраев ҳам бор.\nХуллас, бугун олий лига-2017да жавлон ураётган икки устун ораси етакчилари ҳақида сўз юритамиз.\nСанжар Қувватов. «Насаф»нинг сентябрь ойидаги 5та ўйинида голкипер Санжар Қувватов маҳоратли ҳимоячилар билан биргаликда ажойиб серия қайд этди.\nВаҳоланки, биринчи даврада Элдор Суюнов 10та ўйинда асосий кипер вазифасини бажарганди. Санжар 13та ўйиннинг атиги 5тасида биттадан гол қўйиб юборди, холос.\nАйни пайт унинг «қуруқ» серияси 506 дақиқага тенг. Хуллас, Қувватов - иккинчи давра рамзий терма жамоасидан жой олишга биринчи рақамли даъвогар.\nАсилбек Омонов. 5та ўйинда ўз дарвозаси дахлсизлигини сақлаб қолган «Навбаҳор» кипери ҳисобида 4та сариқ карточка бор. У шунингдек, биринчи даврада битта пенальтини бартараф этди.\nАввалги мавсум «Бухоро»нинг атиги 6та ўйинида майдонга тушган Асилбек айни пайт чемпионатимиздаги рақобатбардош посбонлардан бири бўлиб турибди.\nАйтиш мумкинки, ўсмирлик ва ёшлик пайтиданоқ халқаро ареналарда тобланган киперга ўша вақтлар орттирилган тажриба катта кўмак беряпти.\nТўғри, унинг орада маълум муддат биринчи лигада ўйнагани ҳам унутмаслик керак. Муҳими, Асилбек юқорига қараб одимлашда давом этиши шарт.\nЖавоҳир Илёсов. 2014 йили олий лига доирасидаги 1та, 2015 йили эса 18та ўйинда «Машъал» шарафини ҳимоя қилган 23 ёшли Жавоҳир жорий мавсум барча учрашувларни бошидан охиригача майдонда ўтказган ягона посбондир.\nАсли чироқчилик кипер жамоасининг турнир якунида совриндорлар сафида бўлишига ишонади. Жавоҳир ҳозиргача ортида қолган 23та тур давомида 7та ўйинда гол қўйиб юбормади.\nҚолаверса, ёш кипер биринчи даврада 4та пенальтидан нақ 3тасида рақибларидан устун келди. «Машъал»нинг 19 июндан 22 сентябргача олий лигада мағлубият нималигини билмаганида ҳам унинг хизматлари катта.\nЖавоҳир ушбу серия оралиғида 8та учрашувда жами 7та гол қабул қилдики, бу статистика ҳам унинг янги даражага чиққанидан далолат.\nАлександр Лобанов. 21 апрель куни «Пахтакор» ўз майдонида «Локомотив»га қарши ўта муҳим ўйинни бой берганида, Лобанов 25 ва 81-дақиқаларда гол қўйиб юборишдан ташқари, ҳакам томонидан қўшиб берилган вақтда бирин-кетин сариқ карточка олиб, кейинги тур учрашувини томошабин сифатида кузатганди.\nУ шунингдек, биринчи даврада «Машъал» ва «Шўртан» футболчиларининг 3тадан гол уришларига тўсқинлик қилолмади. Сашанинг «қуруқ» ўйинлари сони атиги 6та, холос.\nШунга қарамай, Лобанов тахминларга қарши ўлароқ, иккинчи даврада ўз ўрнини Элдор Суюновга бериб қўймади, демак, у рақобатга тайёрдек кўриняпти. 22 ёшли Ботирали Эргашев 3-тур «сенсация»си сабабчиларидан бири бўлди.\nЎшанда «Пахтакор» ўз майдонида Самарқанд «Динамо»сига 0:1 ҳисобида енгилганди. 20 ёшли Шоҳруҳ Раимов эса 8-турдан ўрин олган «Навбаҳор»га қарши баҳсни яхши савияда ўтказганди.\nХуршид Хўжаев. Катта футболга 2005 йили «Пахтакор» орқали кириб келган Хуршид 5-15-турлар оралиғида «Олмалиқ»нинг асосий дарвозабони сифатида гавдаланди.\nЭнг муҳими, у 11та ўйинда бор-йўғи 2 марта ожиз қолди. Бошқача айтсак, 9та учрашувни «қуруқ» ҳолатда якунига етказди.\nАфсуски, Хўжаев 30 июль куни «Қизилқум» билан ташкилланган ўртоқлик учрашувида тиззаси билан ноқулай йиқилиб, жароҳатланди. Ўшанда унинг шу йиқилиш ортидан иккинчи давранинг катта қисмини даволаниш билан ўтказиб юборишини ҳеч ким хаёлига келтирган эмасди.\nЛекин футболда баъзан шундай кўнгилсизликлар ҳам учрайди. Мана, Хўжаев 20-турга келиб, яъни «Насаф»га қарши кечган баҳсда захира ўриндиғидан жой олди.\nИгнатий Нестеров. Терма жамоамизнинг охирги ўйинларида асосий кипер мақоми ўзига тегишли эканлигини исботлаган тажрибали посбон чемпионат тақвимидан ўрин олган 19та учрашувда иштирок этиб, деярли ярмида (9тасида) дарвозаси дахлсизлигини сақлаб қолди. Тўғри, Игнати шунинг баробарида «Шўртан» ва «Насаф» билан ўйинларда 2тадан гол қўйиб юборди.\nНикита Рибкин. Терма жамоанинг сўнгги йиғинларига таклиф этилганлар орасида «Қўқон-1912» посбони ҳам бор эди. У водий клубининг 7та ўйинида 586 дақиқа ҳаракатлангач, кейинги 8та турда яна имкон берилишини кутди.\nУмуман, Никита жами 15та ҳолатда рақибларнинг гол уришларига тўсқинлик қилолмади.\nХусусан, 19 август куни «Қизилқум»га қарши кечган баҳснинг биринчи бўлимидаёқ 3та қўйиб юборгач, захира кипери билан алмаштирилди.\nШу статистикага қараб, Самвел Бабаян томонидан терма жамоа й1иғинига чақирилган посбон ҳақида муайян хулоса чиқариб олаверинг!\nСуҳроб Султонов. Биринчи даврада «Металлург»нинг 9та ўйинида майдонга тушиб, 10та гол қабул қилиб олган кипер оралиқ танаффус чоғи «Бунёдкор» сафига қўшилди.\nБироқ «Қизилқум»га қарши учрашувнинг ўзида 3та гол қабул қилди. Тўғри, Суҳроб жами 13та ўйинда дарвозадан ўрин олган бўлса, улардан нақ 8тасида рақиб жамоалар футболчилари уни доғда қолдириш йўлини топа олишмади.\nУмуман, 27 ёшли посбон ўйинлар пайти ҳимоячилар билан мустаҳкам боғлам ҳосил қилганини тўлиқ намойиш этди. «Қизилқум» билан учрашувдаги омадсизлигига келсак, унда «Бунёдкор» ҳимояни унутиб қўйгандек таассурот уйғотди.\nТаклифлар. Ёшлар лигасида дарвозабонлар учун алоҳида қоидалар жорий этилса, мақсадга мувофиқ бўларди. Дейлик, майдонга 21 ёшга тўлмаган дарвозабонни тушириш шарти қўйилса, бу ўз самарасини берарди, эҳтимол.\nТўғри, айни пайт олий лигамизда ёш иқтидорли посбонлар ўзларини кўрсатишяпти. Аммо Павел Бугало ва Игнатий Нестеровдек ярқ этиб порлайдиган посбон кўринмаяпти. Осиё клубларига ҳам дарвозабонлар жўнатишни бошлаш учун шу каби чоралар қўллаш керак.\nТерма жамоанинг янги мураббийлар штаби ҳам посбонларни йиғинларга жалб этишдан олдин уларнинг техник кўрсаткичларига алоҳида эътибор қаратишлари зарур. Чунончи, Осиё грандлари билан баҳсларда дарвоза масаласида хотиржам бўлолмаяпмиз.\nТ\_р. Дарвозабон, клуби Гол Ўртача Ўйин\n1. Жавоҳир Илёсов, «Машъал» - 25 - 1,09 23\n2. Асилбек Омонов, «Навбаҳор» -28 -1,27 22\n3. Александр Лобанов, «Пахтакор» -23 -1,09 21\n4. Игнатий Нестеров, «Локомотив» -14 -0,74 19\n5. Мурод Зуҳуров, «Бунёдкор» -16 -0,84 19\n6. Шоҳруҳ Эшбўтаев, «Сўғдиёна»Ғ«Обод» -31 -1,63 19\n7. Элдор Тожибоев, «Шўртан» -21 -1,31 16\n8. Михаил Наумов, «Динамо» -16 -1,07 15\n9. Акмал Турсунбоев, «Бухоро» -14 -1 14\n10. Артём Макосин, «Қизилқум» -17 -1,21 14\n11. Зафар Сафоев, «Металлург» -19 -1,36 14\n12. Ўткир Юсупов, «Нефтчи» -27 -1,93 14\n13. Санжар Қувватов, «Насаф» -5 -0,38 13\n14. Азиз Ашуров, «Қўқон-1912» -12 -0,92 13\n15. Суҳроб Султонов, «Металлург»Ғ«Бунёдкор» -13 -1 13\n16. Ширинбой Абдуллаев, «Обод»Ғ«Сўғдиёна» -22 -1,69 13\n17. Эркин Жабборов, «Бухоро»Ғ«Қизилқум» -20 -1,67 12\n18. Хуршид Хўжаев, «Олмалиқ» -2 -0,18 11\n19. Элдор Суюнов, «Насаф» -11 -1,10 10\n20. Музаффар Абдуллаев, «Қўқон-1912»Ғ«Сўғдиёна» -13 -1,18 11\n21. Абдумавлон Абдужалилов, «Нефтчи» -15 -1,50 10\n22. Темур Жўраев, «Динамо» -9 -1,12 8\n23. Алибек Туробов, «Шўртан» -17 -2,12 8\n24. Акобир Тўраев, «Олмалиқ» -12 -1,71 7\n25. Никита Рибкин, «Қўқон-1912» -15 -2,14 7\n26. Умид Хонимқулов, «Қизилқум» -6 -1,20 5\n27. Низомиддин Зиёвуддинов, «Олмалиқ» -8 -1,60 5\n28. Маъмур Икромов, «Локомотив» -3 -0,75 4\n29. Сарвар Каримов, «Сўғдиёна» -8 -2,67 3\n30. Азамат Аҳмедов, «Обод» -12 -4 3\n31. Темур Ғаниев, «Обод» -9 -4,50 2\n32. Ҳожиакбар Жўраев, «Пахтакор» - - 1\n33. Шоҳруҳ Раимов, «Пахтакор» - - 1\n34. Дилшод Ҳамроев, «Навбаҳор» - - 1\n35. Ботирали Эргашев, «Пахтакор» -1 -1,00 1\n36. Муҳиддин Худоёров, «Бухоро» -1 -1 1


Тошкентда бир гуруҳ ёш йигитлар Янги йил кечаси ҳуқуқни муҳофаза қилиш идоралари ходимлари билан муштлашган\n4 January 2021, 11:06\nЎзбекистон, Тошкент – Batafsil.uz. ЙҲХББга ҳавола қилган ҳолда мухбиримиз хабар беришича, Тошкентда бир гуруҳ ёш йигитлар Янги йил кечаси ҳуқуқни муҳофаза қилиш идоралари ходимлари билан муштлашган.\nБошқарма берган маълумотларга кўра, 2020 йилнинг 31 декабрь кунидан 2021 йилнинг 1 январь кунига ўтар кечаси тахминан соат 04:00да Чилонзор тумани, Муқумий кўчасида "Матиз" русумли автомобиль ҳайдовчиси ЙПХ ходимининг тўхташ ишорасига бўйсунмасдан ҳаракатланган.\n“Қатортол кўчасида ҳайдовчи бошқарувни йўқотган ва натижада автомобиль бетон тўсиққа бориб урилган. Автомашинада бўлган 4 нафар фуқаро ИИББ ЙПХ ва ППХ ходимларининг қонуний талабларини бажармасдан ўткир тиғли жисмлар билан қаршилик кўрсатган”, - дея хабар қилмоқда ЙҲХББ.\nФуқаролардан бир нафари ушланиб, туман ИИБга олиб борилган. Қолган 3 нафар фуқаро ҳодиса жойидан яширинган.\n“Ҳозирда барча фуқаролар шахсига аниқлик киритилган. Ҳодиса юзасидан Чилонзор тумани прокуратураси томонидан Жиноят Кодексининг 277-моддаси 3-қисми "г" банди (безорилик) бўйича жиноят иши қўзғатилган ва дастлабки тергов ҳаракатлари олиб борилмоқда”, - дея маълумот бермоқда бошқарма.


13:22, 10.09.2020 // 37129\nЖаҳон соғлиқни сақлаш ташкилоти маълумотига кўра, Ер юзидаги 15 фоиз инсон ошқозон яраси касаллигидан азият чекади. Ошқозонни ишдан чиқариши мумкин бўлган мазкур касаллик симптомларига бефарқ бўлмаслик ва шифокор кўрсатмаларига амал қилиш муҳим. «Домашний очаг» журнали гастрит ривожланаётганидан далолат берувчи аломатларга тўхталиб ўтади.\nҚориннинг юқори қисмидаги оғриқ\nАгар сизда шундай оғриқ кузатиладиган бўлса, шифокорга боришни ортга сурмаслик ҳамда оғриқ қолдирадиган дори ичишга шошмаслик керак. Аксар ҳолларда қориннинг бу соҳасидаги оғриқ жиддий касалликдан сигнал бўлиб, тезроқ даволанишни талаб қилади. Қориннинг юқори қисмидаги кучли оғриқ ошқозон яраси хуружидан дарак бериши мумкин. Агар оғриқ кучли бўлмаса ва асосан овқатдан аввал кузатилса, унда яра энди пайдо бўлаётган бўлиши мумкин. Ҳар икки ҳолатда ҳам шифокорга мурожаат қилиш керак.\nОшқозонда қандайдир муаммо борлигидан дарак берувчи яна бир симптомларидан бири вақти-вақти билан кўнгил айниши ҳисобланади. Агар кўнгил айниши овқат тановулидан кейин кузатилса, ошқозонда яра ривожланаётгани эҳтимоли юқори бўлади.\nОвқатдан заҳарланиш билан ҳеч қандай алоқаси бўлмаган кўнгил айниши ва қайт қилиш хавфли симптомлардан бири саналади. Агар қон аралаш қайт қилинса, унда зудлик билан тиббиёт ходимларига мурожаат қилиш керак.\n«Қора стул» симптоми\n«Қора стул» симптоми, яъни нажасда қон борлиги ошқозон яраси ривожланаётганлиги ёки бошқа касаллик билан боғлиқ бўлиши мумкин. Аниқ ташхис учун шифокор қабулида бўлиш керак. Лекин мазкур симптом билан бирга қориннинг юқори соҳасида оғриқ ва кўнгил айниши кузатилса, унда ошқозонда яра борлиги эҳтимоли юқори.\nЖиғилдон қайнашининг тез-тез кузатилиши шифокор қабулига ёзилиш учун сабаб бўла олади. Сиз беэътибор бўлган мазкур аломат жуда ҳам жиддий касалликлар — юрак хуружи ёки ошқозон ярасидан дарак бўлиши мумкин.\nҚориннинг шишиши турли сабаблар билан боғлиқ бўлади. Лекин бу вақтда оғриқ ва кўнгил айниши кузатилса, гастроэнтерологга мурожаат қилиш керак.\nОшқозон яраси билан боғлиқ энг кам, аммо айрим беморларда кузатиладиган симптом вазн ташлаш ҳисобланади. Овқат истеъмол қилиш билан боғлиқ кузатиладиган муаммолар сабаб кўп беморлар овқатланмай қўяди ва иштаҳаси ёмонлашганини пайқайди. Бу эса вазн ташлашга олиб келади.\nЯра ошқозон ёки ичакларда бўлишига қарамай, беморлар бел соҳасида ҳам оғриқ сезади. Мазкур оғриқ сабаб ташхис қўйиш мураккаблик келтириб чиқариши мумкин. Лекин оғриқ билан бирга юқорида саналган симптомлар ҳам кузатилса, шифокорга боришни кечиктирмаслик лозим.\nПневмония бошланганини билдирувчи оддий симптомлар\n«Мулойим қотил», «кир қўллар касаллиги». Гепатит қандай юқади ва унинг турлари ҳақида нималарни билиш керак?\n16:10, 27.11.2020 // 126660\n18:10, 27.11.2020 // 80927\n11:55, 27.11.2020 // 73166\n10:37 Кеча // 73494\n17:32 Кеча // 56144


Болгарияда навбатдан ташқари парламент сайловлари бошланди\n12:06 / 26.03.2017\nБолгарияда 44-Халқ кенгашининг янги аъзоларини сайлаш бўйича навбатдан ташқари парламент сайловлари бўлиб ўтмоқда. Тонгги соат 7:00дан мамлакатдаги 12 мингдан ортиқ сайлов участкалари очилди. Яна 371та овоз бериш участкалари дунёнинг 70 давлатида очилади, деб хабар қилмоқда ТАСС агентлиги.\nСайловларда 11та партия ва 9та коалиция қатнашмоқда. Бундан ташқари, 9 нафар мустақил номзод ҳам сайловчилар ишончи учун курашмоқда.\n7 миллиондан ортиқ киши овоз бериш ҳуқуқига эга. Овоз бериш жараёнларини 4 минг нафардан ортиқ кузатувчи назорат қилмоқда. Сайловнинг илк норасмий натижалари 20:00да овоз бериш участкалари ёпилганидан сўнг маълум бўлади.\n2016 йил ноябрь ойида бўлиб ўтган президентлик сайловида Румен Радев ғалаба қозонган эди.\nпарламент сайлови Болгария\nБолгария Усмон империясидан озод бўлганининг 140 йиллигини нишонлади\nШавкат Мирзиёев Болгария президентини табриклади


Футбол бўйича Жаҳон чемпионатининг очилиш маросими...\n14.06.2018 22:36 0 3124\nБугун, 14 июн куни Россиянинг Москва шаҳрида футбол бўйича жаҳон чемпионатининг очилиш маросими бўлиб ўтди. Маросимнинг очилишида Россия Президенти Владимир Путин, британиялик хонанда Робби Уильямс, россиялик опера ижрочиси Аида Гарифуллина ва Бразилия терма жамоаси таркибидаги футбол бўйича икки карра жаҳон чемпиони Роналдо иштирок этди.\nФутбол майдонига ўйиндан олдин зарар етказмаслик учун маросим давомида «Лужники» стадионига тўплар сурати туширилган полотно ёпилди.\nУндан сўнг аренада санъаткорлар чиқиш қилишди.\nМаросимни британ хонандаси Робби Уильямс очиб берди ва бир нечта машҳур қўшиқларини куйлади.\nШунингдек, майдонга Россиянинг опера хонандаси Аида Гарифуллина ҳам чиқди.\nМаросим давомида стадионда «Love» ва «Welcome» сўзлари пайдо бўлди.\nЖЧнинг Ростов-на-Донулик элчиси Виктория Лопирева майдонга турнирнинг расмий тўпини олиб чиқди ва ўйиннинг рамзи бўлган бўри Забивака ва футболчи Роналдо биринчи бўлиб уни майдонга оширишди.\nОчилиш маросими Россия Федерацияси Президенти Владимир Путиннинг нутқи билан якунланди.


АЁЛ ЯРАТГАН ДУНЁ - UzTV New York, Inc.\nАЁЛ ЯРАТГАН ДУНЁ\n02/27/2015 | Filed under: CULTURE,UZ TV NEWS | Posted by: admin\nХалқимизнинг меҳр-муҳаббатини қозонган Зулфияхоним номини абадийлаштириш мақсадида амалга оширилаётган ишлар нафақат адабиётимиз балки халқимиз оналарига бўлган эҳтиром ифодасидир. Муҳтарам Президентимизнинг “Ўзбекистон халқ шоири Зулфия таваллудининг 100 йиллигини нишонлаш тўғрисида” ги қарори вилоятимиздаги таълим даргоҳларида меҳнат қилаётган илм-фан жонкуярларини ҳам жуда қувонтирди.\nФарғонада Зулфия номидаги Давлат мукофотига сазовор бўлган 15 нафар шоиранинг издошлари бор. Улардан беш нафари Фарғона Давлат университети талабаларидир. Ҳозирги кунда университетда фаолият кўрсатаётган “Зулфия” клубида 70 нафардан зиёд истеъдодли талабалар ижодий изланишлар олиб бормоқда.\n… Бундан 47 йил муқаддам Ҳалимахон Ҳўжақулова, Сорахон Қўлдошева, Гулсум Фармонова билан биргаликда Водилда Зулфия опа билан танишганмиз. Ўша ҳаяжонли танишув бир умр ёдимда муҳрланиб қолган. Шундан кейин бир неча бор республика миқёсидаги хотин-қизлар тадбирларида шоира билан дийдорлашардик. 1977 йилда Кисловодск шаҳридаги “Ўзбекистон” санаторийсида дам олаётган пайтимизда опа билан яна учрашиб қолдик. Бу забардаст шоира билан ҳар куни суҳбатдош бўлганимдан бахтиёр эдим. Фарғоналикларни жуда яхши кўраман, дердилар суҳбат чоғида. Марғилон атласи, ширмой нонини, ўсмани ёқтирардилар. Доимо мендан бир бола бор, оти Алишер деб эслаб ҳозирда ФарДУ даги ҳамкасбим, иқтисод фанлари номзоди, доцент, таълим соҳасида бир неча халқаро лойиҳалар соҳиби Алишер Юнусовни сўрар эдилар. Унинг олижаноблиги ҳақида тўлқинланиб гапирардилар.\n1979 йили республика хотин-қизларининг 8-мартга бағишланган анжуманида Тошкентда Зулфияхоним билан учрашдик. Ҳой, пошшохон, Шоҳимардон тоғларида бойчечаклар роса очилгандир деб, қўлларимни сиқиб, бағирларига тортиб кўришдилар, бойчечак ҳақида тўрт сатр шеър ўқиб бердилар.\nМен бугун дилбар Фарғонамизда Зулфияхонимнинг шогирдларини кўрсам қувонаман. Таниқли ижодкорлар Санъатхон Маҳмудова, Малика Мирзаева, Энахон Сиддиқова, Зуҳро Алиева, Матлуба Деҳқон қизи, Муҳаббат Иброҳимова, марҳума Мақсуда Эргашева… шоира издошлари номларини яна кўплаб келтиришимиз мумкин.\nАёл бир қўлида бешикни, бир қўлида дунёни тебратади, дейди донишмандлар. Таъбир жойиз бўлса эрк, садоқат, меҳр куйчиси Зулфия опа гўзал Ўзбекистон ва унинг келажаги учун ёруғ тимсол бўлиб қолади. Аёл яратган дунё завол топмагай!!!


Ўзбекистонда ўзгариш эпкинлари эсмоқдами? - BBC News O'zbek\nЎзбекистонда ўзгариш эпкинлари эсмоқдами?\nImage caption Ёшлар\nҲаммаси бирданига икки ёш ( жуда ҳам ёш Ўзбекистондаги мулозимлар манзарасида) йигитнинг анчайин катта лавозимларига тайинланиши билан бошланди...\nТабиийки, кимдир қўрқди, кимдир ўз курсисига маҳкам ёпишди ва яна кимдир қадим бир мақолни эслади...\nМақол сомонхона ҳақида эди.\nАммо бошқалар Чўлпонни хотирлашди.\nАйниқса, "Бу эмиш билги, фан, хунар асри, Бу эмиш юксалан башар асри", деган сатрларини…\nПрезидент Мирзиёевнинг 'Мард ўғлонлар'и нимага далолат қилади?\nАксарият ижтимоий тармоқларда баҳсга киришишди.\nАлишер Саъдуллаевни Халқ таълим вазири ўринбосарлигига ва Олимжон Туйчиевнинг Ўзбекистон Республикаси Фан ва Технологиялар агентлиги бош директорининг ўринбосари этиб тайинлангани ана шу баҳслар марказида эди.\nБир гуруҳ фойдаланувчилар янги мулозимлар ҳали ёш ва уларнинг ҳеч қандай тажрибасиз бундай лавозимларда иш юритиши қийин кечишини таҳмин қилишган.\nSayora Mamedova: "Тўлиқ олий маълумотга эга бўлмаган, таълим тизимида бир кун ҳам иш юритмаган кишини таълим вазири ўринбосари этиб тайинланиши парадоксдир!" деб айтган бўлса, Шомансур Ташпулатов "албатта уларга омад тилайман. Аммо, улар синиб қолишлари мумкин муаммо шунда!. Ўзингиз ўйлаб кўринг, агар ҳақиқаттан ҳам улар танишлари тасвирлаётгандек бўилишса, ҳеч бўлмаса икки кишини устидан бошқарув тажрибасига эга бўлмаган инсон вазирликда бутун бир йўналишни бошқара олади??? Бундан ташқари, вазирликда 10-15 йилдан бери ишлаб келаёткан кичкина одамлар уларга ҳеч қандай ёрдам кўрсатмайдилар, деган фикрдаман."\nImage caption Ёш мулозимлар\nБошқа бир гуруҳ, "ақл ёшда эмас, бошда"деган қарашда собит.\nKan Sergey: "Ҳеч ҳам эрта эмас, шунчаки тажрибалари камроқ. Анави тажрибали амакиларни силтаб иш қилишга мажбурлаш керак. Бўлмаса ҳаммаси зое кетади."\nБахром Бабаджанов: "Нимага тайинланмасин экан.. Македонский 20 ёшида император бўлган ва 25 ёшида дунёни яримини босиб олган… Бизнинг Мангуберди 21 ёшида Ҳоразмшоҳ бўлган ва мўғулларни титратган.."\nDildora Mirsabitova: "Президент ёш мутахассислардан ташкил топган жамоа тузаяпри. Бу бекорга қилинмаётган бўлса керак. Улар ҳали ёш, коррупcияга ботқоғига ботиб кемасликларидан олдин ўзи учун ҳамфикр ва таянч кучини тарбия қилиб олади. Балким бу ишлар яҳшиликларга ундаб ва келажакда ўз натижасини беради."\nМирза-Анвар Абдулла Хамид: "Ёшларга ишониш Мирзиёевнинг туб ислоҳотлар ўтказиш истаги белгисидир!"\nШаҳноза Тўрахўжаева: "Бу эмиш билги, фан, ҳунар асри, Бу эмиш юксалан башар асри" (Чўлпон). Нахот, уша аср келди? Одам умидларга тўлиб кетяпти!!!"\nMatlyuba Pulatova: "Факат омад тилаймиз. Илохим катта узгаришларга сабабчи булишади деган умидидамиз. Яхши янгиликлар, изланишлар ва халк учун енгилликлар кутиб коламиз."\nVasilya Yarashova: "Олимжон Туйчиев, Турин университетининг битирувчиси, ўзбек тилида мулоқот қиладигон биринчи роботни яратувчиси, Шухрат медали соҳиби, Иқтидорли ёшлар вакили бўлиб, бир неча бор биринчи президент Ислом Каримов билан учрашишга муваффақ бўлган. Бу ерда айрим бир кишилар айтаётгандек, бу тайинловда ҳеч қандай таниш билишчилик йўқ. Йигитлар фақатгина қурултойда фикрларини илгари сурдилар ва бу президент назарига тушди ва йигитларга кўмак кўрсатилди. Олимжон Турин университетининг фахри. Ишларига ривож."\nНаталья Ирматова: "Табриклаймиз, президент ва ҳалқ ишончини оқлайсизлар деган умиддамиз."\nПрезидент Мирзиёевнинг ‘Мард ўғлонлар’и нимага далолат қилади?


Ўзбекистон Президенти матбуот котиби: Ўзбекистоннинг Россиядаги (...)\nЎзбекистон Президенти матбуот котиби: Ўзбекистоннинг Россиядаги элчихонасида тиббиёт соҳасида ҳамкорлик бўйича алоҳида атташе лавозими жорий этилади\nЎзбекистон Президенти матбуот котиби Шерзод Асадов бугун ўтказилган брифинг давомида давлатимиз раҳбарининг 28 май куни Россия соғлиқни сақлаш вазири Михаил Мурашко билан бўлиб ўтган учрашуви тафсилотлари билан ўртоқлашди, деб хабар бермоқда «Дунё» АА мухбири.\n«Учрашув жуда самарали бўлди, - деди матбуот котиби. - Россия томони тиббиёт соҳасида илмий ва амалий ҳамкорликни ривожлантириш бўйича давлатимиз раҳбарининг барча таклифларини қўллаб-қувватлади. Жумладан, мамлакатимиз соғлиқни сақлаш соҳасини рақамлаштириш, Тошкент шаҳрида Россиянинг Пирогов номидаги тиббиёт университети филиалини очиш бўйича келишувга эришилди».\nУчрашувнинг яна бир муҳим жиҳати: икки мамлакат вазирликлари Ўзбекистонда онкология ва гематологияни, айниқса, болалар онкогематологиясини ривожлантириш, шунингдек, трансплантологияни йўлга қўйиш бўйича мулоқот олиб бораяпти. Хусусан, россиялик шифокорларни юртимиздаги клиникаларда доимий асосда ишлашга жалб этиш, ўзимизнинг онколог ва гематологларни Россияда малака оширишга юбориш чоралари кўрилмоқда.\n«Шу мақсадда Ўзбекистоннинг Россиядаги элчихонасида тиббиёт соҳасида ҳамкорлик бўйича алоҳида атташе лавозими жорий этилади. У икки мамлакат ўртасидаги қўшма лойиҳаларнинг амалга оширилишига масъул бўлади», - дея қўшимча қилди Шерзод Асадов.


ЎзА - Инвестиция: амалиёт ва самара\n07.08.2017 18:49 Чоп этиш версияси\nПрезидентимизнинг жорий йил 23 февралдаги “Тадбиркорларнинг ишлаб чиқариш майдонларидан фойдаланишларини янада рағбатлантириш чора-тадбирлари тўғрисида”ги қарори бу борада муҳим аҳамият касб этмоқда.\n– Вилоятда қурилиши тугалланмаган объектлар ва фойдаланилмаётган ишлаб чиқариш майдонларини хатловдан ўтказиш, аниқлаш бўйича Идоралараро комиссия тузилди ҳамда аввал хусусийлаштирилган 5 минг 49 объект қайта хатловдан ўтказилди, – дейди Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш давлат қўмитаси вилоят ҳудудий бошқармаси бошлиғи Иномжон Шокиров. – Хатлов натижасида уларнинг 341 таси фаолиятсиз ёки паст қувватда ишлаётгани аниқланди. Ушбу объектларда фаолиятни йўлга қўйиш мақсадида мулкдорлар ва тижорат банклари билан бирга 327 лойиҳа ишлаб чиқилди. Лойиҳаларни амалга ошириш учун 155,8 миллиард сўм маблағ сарфланиши ва 5 минг 918 янги иш ўрни яратилиши кўзда тутилган. Мазкур лойиҳаларнинг 290 таси 2017 йилда, 37 таси эса 2018 йилда ишга туширилади.\nҚува туманидаги эски консерва заводининг бўш турган биносида "Қува Агро инвест" масъулияти чекланган жамияти томонидан мевани қайта ишлаб, табиий шарбат ишлаб чиқаришни ташкил этишга қаратилган 4,2 миллиард сўмлик лойиҳа амалга оширилмоқда. Лойиҳа ишга туширилгач, 70 янги иш ўрни яратилади. Айни кунларда жамият томонидан қурилиш-таъмирлаш ишлари якунланиб, объект дастгоҳлар ўрнатилишига тайёр ҳолга келтирилган.\nБувайда туманидаги эски ип йигирув корхонаси негизида “Проф текс люкс” масъулияти чекланган жамияти томонидан тўқимачилик корхонаси ташкил этилади. Бунинг учун 14 миллиард сўм инвестиция йўналтирилмоқда. Бу лойиҳанинг амалга оширилиши 200 га яқин иш ўрни яратиш имконини беради.\nШу кунгача дастурга киритилган 28 инвестиция лойиҳаси ишга туширилди. 286 лойиҳада қурилиш-таъмирлаш ишлари бошланди, 8 тасида дастгоҳлар ўрнатилмоқда, қолган объектлар бўйича фаолиятни йўлга қўйиш бўйича ҳужжатлар расмийлаштирилмоқда.\nПрезидентимизнинг 2017 йил 17 январдаги “Тадбиркорлик мақсадларида фойдаланиш учун давлат мулки объектларини сотишни жадаллаштириш ва унинг тартиб-таомилларини янада соддалаштириш чора-тадбирлари тўғрисида”ги фармони ижроси доирасида ҳам вилоятда муайян ишлар амалга оширилаётир.\nЎтказилган хатловларда вилоят бўйича 60 бўш турган давлат мулки объекти аниқланди. Ушбу объектларнинг 49 таси савдолар орқали сотилади, 11 яроқсиз объект бузилиб, ер майдонлари янги тадбиркорларга ажратиб берилади. Бу, ўз навбатида, ишбилармонларнинг бинога бўлган талабини тўлароқ қондириш имконини беради.\nБуларнинг барчаси хусусий мулкнинг ўрни ва ролини тубдан ошириш, кичик бизнес ва хусусий тадбиркорликни ривожлантириш йўлидаги барча тўсиқ ва ғовларни бартараф этишга хизмат қилади.


Чўчқа танаси қисмини инсонга ўтқазишга уламолар фикри қандай? - BBC Uzbek - Dunyo\nЧўчқа танаси қисмини инсонга ўтқазишга уламолар фикри қандай?\nСўнгги янгиланиш 8 январ 2014 - 19:06 GMT\nТажриба: Чўчқада одам аъзоларини яратишмоқчи\nБу ишга япониялик олимлар қўл уришган. Улар аллақачон каламуш аъзоли сичқонларни яратишга муваффақ бўлишган. Тадқиқот раҳбари Хиро Накаучининг айтишича, бу тажриба чўчқаларда ҳам иш берса, келаси беш йилнинг ўзида одам аъзоли чўчқани яратишади. Томоша қилишmp4\nЯпония олимлари чўчқаларда одам органларини ўстириб, кейин беморларга қўйишни режалашмоқда.\nҲозирданоқ махсус хўжаликлар тузилган ва қора чўчқаларда тажрибалар ўтказилмоқда.\nМасалан, чўчқа ҳомилаларида одамнинг турли органларини ўстиришади ва кейинчалик тиббий мақсадда фойдаланиш мумкин, дейилмоқда.\nЯпониялик олимларнинг тажрибаларидан кўзланган асосий мақсад - донорлик муаммосини ечишдир.\nДастлабки босқичда олимлар зотлари ҳар хил бўлган чўчқалардан "қоришиқ" чўчқа яратишган. Айнан қоришиқ, чатишган эмас.\nБутун бошли жараён оддийгина лаборатория идишидан бошланади.\nПрофессор Нагашима ирсий жиҳатдан мукаммаллаштирилган қора чўчқаниинг ҳомиласини олиб, суррогат она чўчқага ўрнатган.\nЯна бир ҳолатда ўзи асли оқ чўчқа, аммо унга қора чўчқанинг ошқозоности бези ўрнатилган. Бу тажрибадан мақсад эса, инсон ошқозоности бези ва бошқа тана аъзолари бўлган чўчқаларни яратишдир.\nАгар, японларнинг тажрибаси иш берса, ирсий жиҳатдан ярми чўчқа, ярми инсон бўлган махлуқот яралади.\nАйримлар бу катиб тажриба натижасида одам-чўчқа яралиб қолмайдими, деган хавотирда.\nАммо тадқиқот гуруҳи раҳбари профессор Хиро Накаучининг айтишича, бунақаси бўлиши мумкин эмас.\n"Қоришиқ чўчқалар дейишим биланоқ, одамларнинг хаёлларига қандайдир даҳшатли махлуқлар келади. Бизнинг мақсадимиз бу эмас. Бизнинг режамиз кўчириб ўтказиш учун лозим даражада инсон тана аъзоларини яратиш", дейди профессор Хиро Накаучи.\nАгар ҳаммаси силлиқ кечса, донорларнинг тана аъзосига зор беморларнинг йиллаб шифтга тикилиб ётишларига тўғри келмайди.\nОлимларга кўра, чўчқалар биологик жиҳатдан одамга жуда яқин ҳайвон.\nИлгарилари ҳам куйган одамларга чўчқа терисини кўчириб ўтқазиш ёки чўчқа органидан фойдаланиш устида тажрибалар ўтказилган.\nҲатто Ўзбекистонда ҳам олимлар чўчқалар устида ишлашгани ҳақида айтилади.\nМаълум бўлишича, чўчқа ва қуёндан ҳозирда тиббиётда баъзи эмдори-вакцина яратиш учун қўлланилар экан.\nЯҳудий ва мусулмонлар азалдан чўчқа гўштини истеъмол қилишмайди.\nОлимларга кўра, айнан чўчқада ўстирилган инсон узвларини кўчириб, одамларни даволаш мумкин.\nБироқ Ислом дини нуқтаи назаридан буни мусулмонлар қабул қилишадими?\nУшбу савол билан Би-би-си Қирғизистондаги халқаро Ислом ҳамкорлиги раиси Содиқ Қори Камолиддинга мурожаат қилди.\nЧўчқа танасида ўстирилган органни мусулмонга ўтқазиш мумкинми?\nИнсон тана аъзоларининг ҳайвон ичида ўстирилиши истиқболлари07.01.14


Хитойда инсон ҳуқуқлари вазияти ижобийлашмади\n09 май 2021, Тошкент вақти: 06:07\nЁзги Олимпиада ўйинлари арафаси Хитойда инсон ҳуқуқлари вазияти ижобий томонга ўзгармади.\n“Халқаро амнистия” ташкилотининг бу баёнот киритилган ҳисоботида айтилишича, сўнгги йил давомида Пекинда ҳукумат сиёсатига қарши норозилик намойиши ўтказган минглаб шахс ҳибсга олинган. Бу шахслардан аксари эса судга тортилмай, оғир ишларга мажбуран жалб қилинган.\n“Афсуски, Хитой инсон ҳуқуқлари вазиятини яхшилаш юзасидан бизга берган ваъдаларга вафо қилмади. Биз Хитой ҳукуматини оммавий ахборот воситалари фаолиятини эркинлаштиришга ва мамлакатда олий жазони бекор қилишга чақирмоқдамиз”,- деди ташкилот вакили Марк Алиссон.\nХитой ҳукумати “Халқаро амнистия” танқидини кескин рад этди.


Гаровдаги “MAN” қаерга яширилганди? - Халқ сўзи\n15:16 06 Ноябрь 2019 Жамият\nЮртимизда тадбиркорлик ва бизнес учун кенг имкониятлар яратилмоқда.Солиқ енгилликлари, имтиёзли кредитлар ва бошқа қулайликлар тақдим қилинаётган бир пайтда, имкониятларни уз бизнесини ривожлантириш, юртимиз тараққиётига ҳисса қўшиш ўрнига суиистеъмол қилаётганлар хам учраб турибди. Масалан, Учқўрғон туманида фаолият кўрсатган корхонага ишонч билдириб, Миллийбанк Учқўрғон туман филиали томонидан катта миқдорда имтиёзли кредит ажратилган эди. Қаранг, тўлов вақти келганда“Оларда кирар жоним, берарда чиқар жоним”,йўлига ўтиб олишди. Яъни,қарзни қайтаришга келганда на МЧЖ раҳбари, на кафилларни ва на гаровга қўйилган автотранспортни топиб бўлмади.\nБунақа пайтда иш судга борибтақалади-да. Фуқаролик ишлари бўйича Учқўрғон туманлараро судининг 17.09.2019 йилги ижро варақасига асосан жавобгар корхона ҳисобидан Миллийбанк Учқўрғон туман филиали фойдасига 88 млн. 154 минг сўм қарздорликни ундириш ва қўшимча жавобгар З.Қорабоевга тегишли бўлган гаровдаги “МАN” русумли транспорт воситасига қаратиш белгиланди.\nБироқ, “уддабурон”лар гаровдаги транспорт воситасини яшириб, жавобгарликдан қочмоқчи бўлишади. Давлат ижрочисининг қарздор автотранспорт воситасига нисбатан қидирув эълон қилиш тўғрисидаги қарорига асосан Бюронинг туман бўлими қидирув гуруҳи томонидан олиб борилган суриштирув ҳаракатлари натижасида гаровдаги транспорт воситаси топилади. У бошқа корхонада ижара шартномаси асосида фойдаланилаётган экан. Тадбир чоғида “Ёрқин ҳаёт” МФЙ ҳудудидан топилган “MAN”аукцион савдоларига қўйиш мақсадида жарима майдончасига тортилди. Унинг сотилишидан тушган маблағ молиявий муассаса кредитини ёпишга йўналтирилади.\nҚиссадан ҳисса: Қарздан қочиб узоққа бориб бўлармиди.


ЎзА - Учинчи Ренессанс пойдеворига ҳар биримиз ҳисса қўшишимиз лозим\n17.09.2020 Чоп этиш версияси\nУчинчи Ренессанс пойдеворига ҳар биримиз ҳисса қўшишимиз лозим\nБугун Ўзбекистон учинчи Ренессанс остонасида тургани айтилмоқда. Илм-фан ривожланган, рақамли иқтисодиёт амалиётга кенг кириб бораётган, ахборот технологиялари барча соҳани буткул қамраб олган даврда Ўзбекистон янги бир уйғониш даврига пойдевор яратмоқда. Давлатимиз раҳбари Мустақиллигимизнинг йигирма тўққиз йиллигига бағишланган тантанали маросимдаги нутқида «Халқимизнинг улуғвор қудрати жўш урган ҳозирги замонда Ўзбекистонда янги бир уйғониш – Учинчи Ренессанс даврига пойдевор яратилмоқда, десак, айни ҳақиқат бўлади. Чунки бугунги Ўзбекистон – кечаги Ўзбекистон эмас. Бугунги халқимиз ҳам кечаги халқ эмас» деб алоҳида таъкидлади.\nЗотан, бизнинг буюк тарихимиз бор. Илму маърифат, маънавият, маданият ва қўйингки, барча соҳаларда илғор бўлган буюк аждодларимиз дунё цивилизациясининг тамал тошини қўйганлар. Ўша даврларда ҳам узоқ муддатли турғунликлар ва ижтимоий онг ҳамда қадриятларда янги сифат босқичига чиқиш ҳолатлари кузатилган. Яъни Ренессанс – уйғониш, қайта туғилиш, бошқача мазмунда ифода этганда маънавий-маърифий, мафкуравий негизда юксак ахлоқ ва илм-маърифатга чанқоқлик устувор маъно касб этган.\nТарихнинг гувоҳлик беришича, халқимиз икки ренессансни бошидан кечирган. Узоқ тарихни ўз ичига олган бу икки уйғониш даврида буюк алломаю донишманд халқимиз Шарқни дунё цивилизацияси бешиги эканлигини амалда намоён этишган. Биринчи Ренессанс тахминан Х-ХII асрларда илм-фанда инқилоб яратган буюк аждодларимиз - Фарғоний, Хоразмий, Фаробий, Беруний, Ибн Сино, Юсуф Хос Ҳожиб, Маҳмуд Қошғарий, Маҳмуд Замахшарий, Бухорий, Термизий, Мотрудий, Абул Муин Насафий яшаб ўтган даврларга тўғри келади. Иккинчи Ренессанс эса ХIV-XVI асрларда яшаб ўтган донишманд бобокалонларимиз Мирзо Улуғбек, Ғиёсиддин Жамшид Коший, Қозизода Румий, Али Қушчи, Лутфий, Жомий, Навоий, Беҳзод фаолияти ва ижоди билан чамбарчас боғлик.\nКўриниб турибдики, иккала Ренессансда ҳам буюк аждодларимиз дунё тамаддунига улкан ҳисса қўшган, маданиятда, санъатда, таълим-тарбияда ҳалоллик, адолат тамойилларига қатъий амал қилиб, илм чўққиларини забт этишган, дунёни ҳайратда ушлаб туришган. Худди шундай бугун юртимиз ҳақида фикр юритилганда «Янги Ўзбекистон», ”Тараққиётнинг янги босқичига кириб бораётган мамлакат” каби иборалар ишлатилаяпти. Бу қўлга киритаётган улкан муваффақиятларимизнинг амалий самараси десак муболаға бўлмайди. Демак, тикланишларимиз юксалишларга йўл очмоқда. Юксалиш эса рақамли, смарт иқтисодиётга ўтиш, ишлаб чиқаришни босқичма-босқич модернизация қилиш, автоматлаштириш, роботлаштириш ва шу билан бирга ўзлигимизни маънавиятимизни, миллий қадриятларимизни ривожлантиришни тақозо этади.\nБу улуғвор мақсадлар йўлида ҳар бир соҳа вакиллари, хусусан сиёсий партиялар, депутатлар ҳам ўз кучи ва имкониятига ишонган ҳолда тараққиётнинг мутлақо янги босқичига қадам қўяётганимизни юракдан ҳис қилиб, фаолият олиб бориши зарур. Бу борада ЎзЛиДеП тадбиркор ва ишбилармонларни ягона ғоя яъни мамлакат тараққиёти йўлида бирлаштириб, уларнинг сиёсий онги, тафаккури ва мафкурасида жамият – ислоҳотлар ташаббускори ғояларини сингдиришга ҳаракат қилмоқда.\nЗеро, бугун партиямиз олдида турган улуғ вазифалардан энг муҳими, кенг жамоатчиликни ўзгараётган, янгиланаётган Ўзбекистоннинг ташаббускори ва бунёдкори бўлишга даъват этишдан иборатдир. Бу йўлда олиб бораётган барча саъй-ҳаракатларимизни янада залворли бўлишида ўзимизда куч топа оламиз.\nOʼzLiDeP Қашқадарё вилоят Кенгаши\nмафкуравий тарғибот- ташвиқот ишлари бўлими мудири.


Сизни «яхши ишларга ғайратли» деса бўладими? | Тадқиқ\nТИЛИДА ЎҚИШ адангме аймара албан амхар арабча аргентина имо-ишора арман африкаанс болгар бразилия имо-ишора ваиунаики валяйта венгер венда вьетнам га грек гренланд грузин гуарани дат зулу иврит игбо илоки инглиз индонез исланд испан итальян итальян имо-ишора йоруба каталан квангали кечуа (Аякучо) кечуа (Боливия) кикуйю киньяруанда колумбия имо-ишора корейс коса креол (Гаити) куаньяма кхмер латиш литва луо малагаси малайя мальта мексикан имо-ишора ндебеле ндонга немис непал нзема нидерланд норвег озарбайжон озарбайжон (кирилл ёзувида) оромо пангасинан поляк португал румин рус самар-лейте свати себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тсвана тсонга турк украин фин француз хилигайнон хитой (путунхуа, анъанавий) хитой (путунхуа, соддалаштирилган) хорват чех чичева швед шона эве эстон эфик япон ўзбекча қирғиз қозоқ\nМасиҳ бизни... яъни яхши ишларга ғайратли бир халқни пок қилиш учун ўзини фидо қилди. ТИТУС. 2:13, 14\nСИЗ НИМА ДЕГАН БЎЛАРДИНГИЗ\nНега яхши ишларга ғайратли бўлишни шарафли деб биласиз?\nДониёр 2:41–45 да хизматда ғайратли бўлиш муҳимлиги қандай таъкидлаб берилган?\nХудога маъқул бўлган хулқ-атворимиз қандай қилиб инсонларни ҳақиқатга ҳамда Аллоҳ Яҳовага жалб қилади?\n1, 2. Яҳованинг Шоҳидлари қандай шарафли вазифага эга ва сиз бунга қандай муносабатдасиз?\nКЎПЧИЛИК бирон соҳада катта ютуққа эришгани учун мукофотга сазовор бўлса, буни шараф деб билади. Масалан, баъзилар ўзаро адовати бўлган томонларни яраштириш йўлида ғайрат кўрсатгани учун Нобел мукофотини олган. Аммо одамларни Парвардигор билан яраштириш учун Худо томонидан элчи сифатида юборилиш бундан-да катта шарафдир!\n2 Яҳованинг Шоҳидлари сифатида бизга айнан шундай шарафли вазифа ишониб топширилган. Аллоҳ ва Масиҳнинг бошчилиги остида биз одамларга: «Тангри билан ярашиб олинглар»,— деб ёлворяпмиз (2 Кор. 5:20). Яҳова инсонларни ўзига жалб қилиш учун биздан фойдаланмоқда. Натижада 235 дан ошиқ мамлакат ва ҳудудларда миллионлаб инсонлар Худонинг дўсти бўлиб, абадий ҳаёт умидига эга бўлишмоқда (Титус. 2:11). Биз чин юракдан одамларни: «Ҳар бир истаган ҳаёт сувини текинга олсин»,— деб чорламоқдамиз (Ваҳ. 22:17). Бу шарафли вазифани қадрлаб, уни қунт билан бажаришга интилаётган эканмиз, бизни «яхши ишларга ғайратли» халқ деса бўлади (Титус. 2:14). Келинг, энди савоб ишлар қилишга жон куйдириб, одамларни Яҳовага қандай жалб қилишимиз мумкинлигини кўриб чиқамиз. Бунинг усулларидан бири ваъзгўйлик фаолиятидир.\nЯҲОВА ҲАМДА ИСОНИНГ ҒАЙРАТИГА ТАҚЛИД ҚИЛИНГ\n3. «Сарвари Олам жон куйдираётганини» билиш бизни нимага ундамоқда?\n3 Аллоҳ Ўғлининг ҳукмронлиги қандай ишларни амалга ошириши ҳақида Ишаё 9:7 да шундай ёзилган: «Сарвари Олам жон куйдириб, буни бажо айлайди». Ушбу сўзлардан самовий Отамиз инсониятни қутқаришни жуда истаётганини кўрса бўлади. Демак, Яҳованинг бундай ғайрати бизни ҳам ваъзгўйлик ишида шижоатли ва ғайратли бўлишга ундайди. Одамларга Худони таниб-билишга жон куйдириб ёрдам бераётганимиз билан, Яҳованинг ғайратини намоён этяпмиз. Худонинг хизматдошлари эканмиз, хушхабарни ваъз қилиш ишида имкон қадар кўпроқ иштирок этишга қароримиз қатъийми? (1 Кор. 3:9).\n4. Исо хизматда саботли бўлиб бизга қандай ўрнак қолдирди?\n4 Энди келинг, Исонинг ғайратини кўриб чиқайлик. У хизматда саботли бўлиб бизга аъло ўрнак қолдирган. Шиддатли қаршиликларга қарамай ва ҳатто азобли ўлимига қадар унинг хушхабарни ваъз қилишга бўлган ғайрати сўнмаган (Юҳан. 18:36, 37). Жонини фидо қилиш вақти яқинлашаётган сайин, Исонинг одамларга Яҳовани таниб-билишга кўмаклашиш истаги янада кучайиб борган.\n5. Қандай қилиб Исо ўзи келтирган масалдаги боғбон сингари йўл тутган?\n5 Милодий 32- йилнинг кузида, Исо бир киши ҳақида масал келтирган эди. Унинг узумзорида уч йил ҳосил бермаган анжир дарахти бўлган. Гарчи у киши бу дарахтни чопиб ташлашни буюрган бўлса-да, боғбон унинг тагини юмшатиб, гўнг солиб кўришни сўрайди (Луқо 13:6–9 ни ўқинг). Исо бу масални айтган пайтда, унинг ваъзгўйлик иши туфайли фақат саноқли кишилар унга шогирд бўлишган. Лекин Исо ўзи келтирган масалдаги боғбон сингари йўл тутиб, қолган вақтини, яъни тахминан олти ойни Яҳудия ва Переяда янада ғайрат билан ваъз қилишга сарфлаган. Ўлими арафасида эса, у ваъз қилган хушхабарни қабул қилмаган юртдошлари учун йиғлаган (Мат. 13:15; Луқо 19:41).\n6. Хизматда янада ғайратли бўлиш нима учун муҳим?\n6 Бу дунёнинг сўнги яқинлигини инобатга олган ҳолда, хизматда янада ғайратли бўлишимиз муҳим эмасми? (Дониёр 2:41–45 ни ўқинг). Дарҳақиқат Яҳованинг Шоҳиди бўлиш катта шараф! Ер юзида фақатгина биз, барча муаммолар ечилиши ҳақида инсониятга умид бахш этяпмиз. Яқинда бир газета шарҳловчиси, «нега бахтсизликлар яхши инсонларнинг бошига тушади?» деган саволнинг жавобсиз қолаётганини таъкидлаган эди. Хушхабарни эшитишни истовчи инсонларга Муқаддас Китоб ёрдамида бундай саволларга жавоб бериш, биз учун ҳам шараф, ҳам бурч. Муқаддас хизматни бажараётган эканмиз, «илоҳий руҳ таъсирида ғайратли бўлишга» барча асосларимиз бор (Рим. 12:11). Худо ваъзгўйликда кўрсатаётган ғайратимизга барака бераётгани учун бошқалар Яҳовани таниб-билиб, Уни севишмоқда.\nФИДОЙИЛИК РУҲИ ЯҲОВАГА ШАРАФ КЕЛТИРАДИ\n7, 8. Фидойилик руҳи қандай қилиб Яҳовага шараф келтиради?\n7 Ҳаворий Павлус каби биз ҳам хизматни деб «уйқусиз тунлар» ва «овқатсиз қолган вақтлар»ни бошдан кечиришимиз мумкин (2 Кор. 6:5). Мазкур иборалар фидойилик руҳи нималигини яққол тасвирлаб, кашшофларимизни эслатади. Гарчи улар ўзларини боқиш учун ишлашса-да, хизматни ҳаётларида биринчи ўринга қўйишади. Шунингдек, чет мамлакатларда хизмат қилаётган садоқатли махсус ваъзгўйларнинг меҳнати ҳам эътиборга лойиқ. Улар қуйилаётган «ичимлик назри»га ўхшайдилар (Филип. 2:17). Яҳованинг сурувини боқаман дея овқатланишга вақти қолмаган ва уйқусиз тунларни бошдан кечирган жонкуяр оқсоқолларимиз ҳақида нима дейсиз? Боз устига, қария ва соғлиги заиф бўлган имондошларимиз учрашувларга келиб, уларда иштирок этиш учун қанча жон куйдиришади. Аллоҳга хизмат қилаётган бундай фидокор имондошларимиз ҳақида ўйласак, юрагимиз миннатдорлик руҳига тўлади. Бу каби урунишларимиз бошқаларнинг хизматга бўлган муносабатига таъсир қилмай қўймайди.\n8 Линкольншир графлигида (Буюк Британия) нашр этиладиган бир газета таҳририятига Яҳованинг Шоҳиди бўлмаган киши шундай сўзларни ёзган эди: «Одамлар динга ишонмай қўйишган... Черковлардаги руҳонийлар кун бўйи нима иш билан банд бўлишади? Албаттаки, улар Исо сингари кўчаларга чиқиб одамлар билан суҳбатлашишмайди... Одамларга ғамхўрлик қиладиган ягона дин — Яҳованинг Шоҳидларидир. Улар кўча-кўйда одамларни тўхтатиб, ҳақиқат тўғрисидаги хушхабарни баҳам кўришади» («Boston Target»). Худбинлик руҳига чўмган бу дунёда, бизнинг фидокорлигимиз Яҳовага катта шараф келтирмоқда (Рим. 12:1).\nШунчаки хизматда бўлганингиз билан ҳам атрофдагиларга яхши шоҳидлик берасиз\n9. Хизматда ғайратли бўлишга бизни нима ундайди?\n9 Хизматдаги ғайратимиз сўнаётганини сезсак, нима қилишимиз мумкин? Яҳова ваъзгўйлик иши орқали нималарни амалга ошираётгани ҳақида ўйлаш, жуда фойдали бўлади (Римликларга 10:13–15 ни ўқинг). Инсонларнинг нажот топиши, Яҳованинг исмини чақириб, Унга ишонишларига боғлиқ. Лекин бунинг учун биз уларга ваъз қилишимиз керак. Буни тушуниш эса бизни яхши ишларга ғайратли бўлиб, Шоҳлик ҳақидаги хушхабарни астойдил ваъз қилишга ундайди.\nЧИРОЙЛИ ХУЛҚ-АТВОРИМИЗ ОДАМЛАРНИ ЯҲОВАГА ЖАЛБ ҚИЛАДИ\nҲалоллигингизу меҳнаткашлигингиз бошқаларнинг эътиборидан четда қолмайди\n10. Нега намунали юриш-туришимиз инсонларни Яҳовага жалб қилиши мумкин, дея оламиз?\n10 Гарчи хизматда ғайратли бўлиш муҳим бўлса-да, одамларни Худога яқинлаштириш учун бунинг ўзи етарли эмас. Яхши ишларга ғайратли бўлиб, инсонларни Худога жалб қилишнинг яна бир муҳим омили — бизнинг хулқ-атворимиздир. Павлус қуйидаги сўзлар билан юриш-туришимизнинг муҳимлигини таъкидлаб ўтган: «Хизматимиз нуқсонсиз бўлиши учун, бирор нарсада бошқаларнинг қоқинишига сабабчи бўлмаяпмиз» (2 Кор. 6:3). Хушмуомалали нутқимиз ва намунали хулқ-атворимиз, «Худонинг таълимотини безайди» ва одамларни Яҳовага жалб қилади (Титус. 2:10). Шу сабабли, инсонлар чиройли хулқ-атворимизни кузатиб, ҳақиқатни қабул қилганини тез-тез эшитиб турамиз.\n11. Хулқ-атворимизнинг бошқаларга таъсири ҳақида нега ибодат ила мулоҳаза қилишимиз керак?\n11 Бизнинг хулқ-атворимиз инсонларга ижобий таъсир қилса-да, бунинг акси бўлиб чиқиши ҳам мумкин. Шундай экан, ишхонада, уйда ёки мактабда бўламизми, келинг на хизматимиз, на хулқ-атворимиз билан бошқаларнинг қоқинишига сабабчи бўлмайлик. Атайлаб гуноҳ қилаверсак, бунинг оқибати жуда аянчли бўлади (Иброн. 10:26, 27). Бу эса, ишларимиз ва ҳаёт тарзимиз бошқаларга қандай таъсир қилиши мумкинлиги устидан ибодат ила мулоҳаза юритишга ундайди. Бу дунёдаги ахлоқий меъёрлар пасайиб бораётгани сайин, самимий кишилар Худога «хизмат қиладигану [Унга] хизмат қилмайдиганнинг» фарқини яққол кўришмоқда (Мал. 3:18). Ҳа, бизнинг чиройли хулқ-атворимиз одамларни Худо билан яраштиришда муҳим аҳамият касб этади.\n12–14. Синовларда чидамли бўлсак, бу бошқаларга қандай таъсир қилади? Мисол келтиринг.\n12 Павлус Коринф жамоатига мактуб ёзаётиб, ғам-қайғуларда, қийинчиликларда, калтакланганда ва қамоқхоналарда азоб чеккани ҳақида айтиб ўтган эди (2 Коринфликларга 6:4, 5 ни ўқинг). Имонимиз синалганда чидамли бўлсак, бизни кузатаётганлар ҳақиқатни қабул қилишига ҳисса қўша оламиз. Мисол учун, бундан бир неча йил олдин Анголадаги Яҳованинг Шоҳидларини қириб ташламоқчи бўлишган. Иккита сувга чўмган ваъзгўй ва 30 нафар қизиқувчилар учрашувга боришаётган эди. Шу пайт уларни ёмон кўрган инсонлар қуршаб олиб, роса уриб қонга булашди. Маҳаллий аҳоли эса буни томоша қилиш учун йиғилган эди. Душманлар ҳеч кимни — аёлларни ҳам, болаларни ҳам аяб ўтиришмади. Бу тадбир халқни қўрқитиш мақсадида, яъни Яҳованинг Шоҳидларини бошқа тинглашмасин деб уюштирилган эди. Бироқ омма олдида уларни калтаклашгандан кейин, маҳаллий аҳолининг кўпчилиги Яҳова Шоҳидларининг ёнига бориб, улар билан Муқаддас Китобни тадқиқ қилишни сўрашди! Натижада у ерда ваъзгўйлик фаолияти кенг қулоч ёзди ва кўп баракалар келтирди.\n13 Бу мисолдан шуни кўрса бўладики, агар биз Муқаддас Китобдаги меъёрларга амал қилишда қатъиятли бўлсак, бу атрофдагиларга кучли таъсир қилади. Бутрус ҳамда бошқа ҳаворийларнинг жасорати туфайли қанча инсонлар Худо билан ярашгани ҳақида ўқиб қойил қоламиз (Ҳавор. 5:17–29). Бизнинг вазиятда ҳам, синфдошлар, ҳамкасблар ёки оила аъзоларимиз, Худонинг меъёрларига қатъий амал қилаётганимизни кўриб, ҳақиқатни қабул қилишлари ҳеч гап эмас.\n14 Ҳозирги пайтда ҳам қувғинларга дучор бўлаётган биродарларимиз йўқ эмас. Масалан, Армениядаги биродарларимиздан тахминан 40 таси ҳарбий хизматдан бош тортгани учун қамоқда ётишибди. Яқин ойларда ҳали яна кўпгинаси қамоққа олиниш эҳтимоли бор. Эритреяда 55 та Яҳованинг Шоҳиди қамоқда ўтирибди. Улардан баъзиларининг ёши 60 дан ошган. Жанубий Кореяда қарийб 700 та Яҳованинг Шоҳиди имони учун қамоқда ўтирибди. Бундай вазият у ерда 60 йилдан бери давом этмоқда. Шундай экан келинг, турли мамлакатларда қувғинларга дучор бўлаётган биродарларимиз учун ибодат қилиб турайлик, токи уларнинг садоқати Худога шараф келтириб, одилликни яхши кўрувчи инсонларни ҳақ топинишга жалб қилсин! (Заб. 75:9–11).\n15. Ҳалол ҳаёт кечираётганимиз бошқаларни ҳақиқатга жалб қилиши борасида мисол келтиринг.\n15 Ҳалол ҳаёт кечираётганимиз ҳам бошқаларни ҳақиқатга жалб қилиши мумкин (2 Коринфликларга 6:4, 7 ни ўқинг). Масалан, битта синглимиз автобусда йўл кира ҳақини тўламоқчи эди, аммо масофа узоқ бўлмагани учун бир таниши унга тўламасликни айтибди. Синглимиз эса ҳатто бир бекат учун ҳам пул тўлаш керак, дебди. Таниши автобусдан тушиб кетганидан кейин, ҳайдовчи синглимиздан: «Сиз Яҳованинг Шоҳидимиз?» — деб сўрабди. Синглимиз: «Ҳа. Нимага сўраяпсиз?» — деб жавоб берибди. Шунда ҳайдовчи қуйидагича тушунтирибди: «Йўл ҳақини тўлаш тўғрисидаги суҳбатингизни эшитдим. Мен Яҳованинг Шоҳидларини биламан. Сизлардай барча нарсани ҳалоллик билан бажарадиган инсонлар жуда кам учрайди». Бир неча ой ўтгач, йиғилишда бир киши ўша синглимизнинг олдига келиб: «Мени танидингизми? — деб сўрабди. — Мен, сиз билан йўл ҳақини тўлаш тўғрисида гаплашган автобус ҳайдовчисиман. Сизнинг хулқ-атворингизни кўриб, Яҳованинг Шоҳидлари билан Муқаддас Китоб тадқиқини бошлашга қарор қилдим». Чиндан ҳам, одамлар ҳалол инсон эканлигимизни кўриб, биз ваъз қилаётган хушхабарга ишонишади.\nХУДОГА ШАРАФ КЕЛТИРАДИГАН ФАЗИЛАТЛАР\n16. Нега сабр-тоқат, севги ҳамда меҳру оқибат каби фазилатлар, инсонларнинг қалбини ром этади? Мисол келтиринг.\n16 Инсонларни Яҳовага жалб қилишда шунингдек сабр-тоқат, севги ҳамда меҳру оқибат каби фазилатларни намоён қилаётганимиз айни муддаодир. Агар бизни кузатаётганлардан кимдир Яҳова ҳақида, Унинг мақсадлари ҳамда Унинг халқи тўғрисида билим олишни истаб қолса, ҳеч ҳам ҳайрон бўлмаймиз. Масиҳийларнинг муносабатию хулқ-атвори, ўзини художўй қилиб кўрсатаётган иккиюзламачиларникидан кескин фарқ қилади. Айрим черков раҳбарлари ўз қавмини шилиб, уларнинг пули эвазига бойлик орттиришган. Улар ҳашаматли уйлару қимматбаҳо автомобиллар сотиб олган. Биттаси ҳатто итига кондиционерли уйча ясаттирган! Кўриб турибмизки, улар Масиҳнинг «текинга беринглар» деган амрига риоя қилишмаяпти (Мат. 10:8). Қайтанга, улар қадимги Исроил халқининг қайсар руҳонийлари сингари «пора олиб ҳукм қилишади» ва Муқаддас Китобга зид таълимотларни ўргатишади (Михо 3:11). Бундай иккиюзламачилик ҳеч кимни Худога яқинлаштирмайди.\n17, 18. а) Яҳованинг фазилатларини намоён этиб, Унга қандай шараф келтирамиз? б) Бундан буён ҳам яхши ишларда ғайратли бўлишга бизни нима ундамоқда?\n17 Боз устига, Худо тўғрисида ҳақиқатни ўргатиш ва қўни-қўшниларга яхшилик қилиш орқали ҳам одамларнинг юрагини забт этишимиз мумкин. Масалан, бир кашшоф биродаримиз уйма-уй ваъз қилаётганида, ёши анчага бориб қолган бева аёл тезда эшикни ёпиб хайрлашмоқчи бўлибди. Бу аёлнинг сўзлари бўйича, биродаримиз эшикни тақиллатганида, у нарвонда туриб ошхонадаги лампочкани алмаштирмаётган экан. Шунда биродаримиз: «Бу сиз учун хавфли эмасми?» — деб айтибди-да, ўзи кириб лампочкани алмаштириб берибди. Сўнг у яна хизматини давом этибди. Бу воқеадан хабар топган аёлнинг ўғли қойил қолибди ва биродаримизни топиб, унга ўз миннатдорчилигини билдирмоқчи бўлибди. Натижада у Муқаддас Китобни тадқиқ қилишга рози бўлибди.\n18 Нега сиз бундай буён ҳам савоб ишлар қилмоқчисиз? Хизматда ғайрат кўрсатиб, Худонинг иродасини бажаришга интилсак, Яҳовага шараф келтирамиз ва бошқалар нажот топишига кўмаклашган бўламиз (1 Коринфликларга 10:31–33 ни ўқинг). Худога ҳамда ўзгаларга севгимизни намоён қилиш истаги кучли бўлгани учун хушхабарни ғайрат билан ваъз қиляпмиз ва Худога маъқул бўлган хулқ-атворни кўрсатяпмиз (Мат. 22:37–39). Агар биз яхши ишларга ғайратли бўлсак, қувонч ва қониқиш каби баракаларга эга бўламиз. Қолаверса, келажакда барча инсонлар Яратувчимиз Яҳовага топинишда ғайратли бўлиб, Унга шараф келтирадиган пайтни кўришга муяссар бўламиз.


Таэквондочиларимиздан яна бир тарихий натижа: “Beirut Open”да биринчи бўлдик\n21 июнь, 2021, 15:48\nУлар бугун қайтиб келишади.\nЛиван пойтахти Байрут шаҳрида таэквондо бўйича Осиё чемпионатидан сўнг “Beirut Open” халқаро турнири бўлиб ўтди. Унда даянга чиққан таэквондочиларимиз жамоамиз ғазнасини 10 та медаль билан бойитишди.\nКуни кеча Осиё чемпионлигини қўлга киритган Чарос Қаюмова (-53 кг) ва Феруза Содиқова (-62 кг), шунингдек, Мадинабону Маннопова (-49 кг), Озода Собиржонова (-57 кг) ва Никита Рафалович (-80 кг) Байрут очиқ чемпионатида ҳам шоҳсупанинг энг юқори поғонасига кўтарилишди. Жасур Жайсунов (-74 кг) ва Шоҳсанам Аъзамова (-46 кг) кумуш медалга сазовор бўлган бўлсалар, Шоҳруҳ Ражабов (+80 кг), Гулсанам Алижонова (-67 кг) ва Сардор Тоиров (-68 кг) бронза медали билан тақдирланишди.\nҚувонарлиси, 5 та олтин, 2 та кумуш ва 3 та бронза медали билан мусобақани умумжамоа ҳисобида биринчи ўринда якунладик. Эслатиб ўтамиз, бундан аввал ўтказилган Осиё чемпионатида 3 та олтин, 1 та кумуш ва 6 та бронза медаллари билан жамоамиз тарихидаги энг яхши натижани қайд этган эди. Делегациямиз 21 июндан 22 июнга ўтар кечаси 01:00 да Тошкентга қайтиб келади.


ШҲТ раҳбарлари Душанбеда тўпланди\n28 август куни бу ерда Шанхай ҳамкорлик ташкилотига аъзо давлатлар раҳбарлари саммити иш бошлайди.\nТожикистон пойтахтига биринчилардан бўлиб Хитой президенти Ху Цзинтао етиб келди. Шу куннинг ўзидаёқ у Тожикистон президенти Имомали Раҳмон билан учрашиб, икки давлат ўртасидаги алоқалар ривожи ва ўзаро ҳамкорликни ривожлантириш масалаларини муҳокама қилди. Учрашувдан сўнг ўзаро ҳамкорликка оид жами 13 та ҳужжат имзоланди.\nКузатувчилар фикрича, Грузиянинг икки айирмачи ўлкаси – Жанубий Осетия ва Абхазия масаласи саммитдаги асосий мавзулардан бири бўлади.


Сурхондарёда тадбиркор банкнинг 220 минг долларини талон-торож қилди - 28.03.2022, Sputnik Ўзбекистон\nСурхондарёда тадбиркор банкнинг 220 минг долларини талон-торож қилди\nМузработ туманида МЧЖ раҳбари “Алоқабанк” ажратган 220 минг доллар кредитни ўзлаштириб юборган. 28.03.2022, Sputnik Ўзбекистон\nТОШКЕНТ, 28 мар — Sputnik. Сурхондарё вилояти Музработ туманида тадбиркор банкнинг 220 минг доллар кредитини ўзлаштириб юборгани аниқланди. Бу ҳақда Бош прокуратура ҳузуридаги Иқтисодий жиноятларга қарши курашиш департаменти хабар бермоқда.Аниқланишича, “T.Y.E.” МЧЖ собиқ раҳбари И.С. “Алоқабанк” вилоят филиалидан қишлоқ хўжалиги маҳсулотларини экспорт қилишда айланма маблағини тўлдириш учун 220 минг доллар кредит олган. Кейин бу пулларни шахсий эҳтиёжига ишлатиб юбориб, талон-торож қилган.Шунингдек, текширув давомида тадбиркор банк филиали масъул шахслари билан тил бириктириб, асл баҳоси 737,8 млн сўм бўлган бино нархини сунъий равишда оширгани ва уни 2,5 млрд сўмга гаров таъминоти сифатида қўйгани ҳам аниқланган.Мазкур ҳолат юзасидан Жиноят кодексининг 167-моддаси (ўзлаштириш ёки растрата йўли билан талон-торож қилиш), 205-моддаси (ҳокимият ёки мансаб ваколатини суиистеъмол қилиш) билан жиноят иши қўзғатилган.Тергов ҳаракатлари ўтказилмоқда.Бухорода Асакабанк ходимлари икки миллион долларни "еб юборди"\nсурхондарё вилояти, талон-тарожлик\n© SputnikНаручники висят на дверной ручке\nМузработ туманида МЧЖ раҳбари “Алоқабанк” ажратган 220 минг доллар кредитни ўзлаштириб юборган.\nТОШКЕНТ, 28 мар — Sputnik. Сурхондарё вилояти Музработ туманида тадбиркор банкнинг 220 минг доллар кредитини ўзлаштириб юборгани аниқланди. Бу ҳақда Бош прокуратура ҳузуридаги Иқтисодий жиноятларга қарши курашиш департаменти хабар бермоқда.\nАниқланишича, “T.Y.E.” МЧЖ собиқ раҳбари И.С. “Алоқабанк” вилоят филиалидан қишлоқ хўжалиги маҳсулотларини экспорт қилишда айланма маблағини тўлдириш учун 220 минг доллар кредит олган. Кейин бу пулларни шахсий эҳтиёжига ишлатиб юбориб, талон-торож қилган.\nШунингдек, текширув давомида тадбиркор банк филиали масъул шахслари билан тил бириктириб, асл баҳоси 737,8 млн сўм бўлган бино нархини сунъий равишда оширгани ва уни 2,5 млрд сўмга гаров таъминоти сифатида қўйгани ҳам аниқланган.\nМазкур ҳолат юзасидан Жиноят кодексининг 167-моддаси (ўзлаштириш ёки растрата йўли билан талон-торож қилиш), 205-моддаси (ҳокимият ёки мансаб ваколатини суиистеъмол қилиш) билан жиноят иши қўзғатилган.


УЧАСТКА СОЛИҚ ИНСПЕКТОРЛАРИ ТЕРМИНАЛЛАР БИЛАН ТАЪМИНЛАНАДИ - Darakchi\nЖАМИЯТ 20.10.2017, 15:40\n2017 йил 16 октябрда Ўзбекистон Республикаси Вазирлар Маҳкамасининг "Жисмоний шахслардан солиқлар йиғишни амалга ошириш учун участка солиқ инспекторларини тўлов терминаллари билан таъминлаш чора-тадбирлари тўғрисида"ги қарори қабул қилинди.\n2017 йилнинг 1 ноябригача жойлардаги участка солиқ инспекторларини жисмоний шахслардан олинадиган мол-мулк ва ер солиқлари бўйича маблағлар йиғишни амалга оширишлари учун тўлов терминаллари билан таъминланиши белгилаб қўйилди.\nҚарор билан тижорат банкларига 2017 йилнинг 1 ноябригача Ўзбекистон Республикаси Давлат солиқ қўмитасига ҳудудлардаги участка солиқ инспекторларини замонавий ва кўп функцияли тўлов терминаллари билан таъминлаш учун 2190 та терминал ажратиш вазифаси топширилди.\nБу эндиликда солиқ тўловчиларга янада қулайлик яратиб, мол-мулк ва ер солиқлари учун тўловларни давлат солиқ инспекциялари ёки тижорат банкларига бормасдан бевосита участка солиқ инспекторларига терминал орқали тўлаш имкониятини беради.\nТошкентда 77 ёшли эркак тўққиз қаватли уйдан сакраб ўз жонига қасд қилди.\nСирдарёда "Тез ёрдам"га йўл бермаган судьяни ИИБ ходимлари "тарбиялаб" қўйишди (видео)


Xiaomi топ-менежери билмасдан Mi 10 нархи ва тақдимот вақтини «сотиб қўйди»! (+«жонли» сурат) - Terabayt.Uz\nXiaomi топ-менежери билмасдан Mi 10 нархи ва тақдимот вақтини «сотиб қўйди»! (+«жонли» сурат)\nХитойлик арзончи смартфонсоз яқин орада флагман туркумидаги янги – Xiaomi Mi 10 ҳамда Mi 10 Pro моделларини намойиш қилади. Булардан биринчиси аллақачон AnTuTu бенчмаркида рекорд натижа кўрсатиб ҳам улгурган. Бугина эмас...\nXiaomi янги маҳсулотлар бўйича бош менежери Ван Тенг Томас (Wang Teng Thomas) кеча – 10 январь куни эҳтиётсизлик қилиб, ушбу флагманнинг нархи ва намойиш кунини айтиб қўйди. У мана бу постни Weibo тармоғида эълон қилиб, кейин тезда ўчирган, аммо фойдаланувчилар ундан скриншот олиб улгуришганди:\nМазкур постда у, 3500 юань (тахминан 505 АҚШ доллари)гача нархли смартфон танлаётганлар Xiaomi Mi CC9 Pro ёки Redmi K30 моделларидан бирини олаверишларини тавсия этган. Қимматроқ бўлса-да, премиал флагман хоҳловчилар эса хитойча Янги йилгача кутишларини айтган.\nТаъкидлаш керакки, «Осмон ости салтанати»да Янги йил бизнинг календардаги 25 январь куни бошланади, аммо хитойликлар уни 10 февралгача нишонлашади. Нима бўлганда ҳам, Xiaomi уни Samsung Galaxy S20 флагманлар туркумининг намойишидан аввал тақдим этмоқчи.\nЎҚИНГ: Иккита ҳамёнбоп Redmi бестселлери янги версияларда сотила бошлади\nШу билан бирга, интернетда Mi 10 экранининг ҳар икки томонидан олинган «жонли» суратлари ҳам тарқалди. Уларда дисплейнинг юқори ўнг бурчагида селфи-камера учун очилган иккита тирқишни, экран ҳошиясининг ўта нозик эканини яққол кўрамиз:\nДемак, бошланғич конфигурациядаги Xiaomi Mi 10 нархи Хитойнинг ўзида 505 доллардан ошади, бошқа мамлакатларга у янада қиммат бўлиб чиқиши аниқ. Мазкур компания ҳали асосий жиҳатларига кўра ундан ҳам ошувчи яна бир флагман тайёрлаган...\nЎҚИНГ: Рекорд ҳажмли – 16 ГБ «оперативка»ли илк смартфон тайёр, хусусиятлари билан танишинг!


Россия фуқаролигини олишни соддалаштирувчи қонун қабул қилинди - 25.06.2019, Sputnik Ўзбекистон\nҚонун билан малакали хорижий фуқароларнинг Россия фуқаролигига қабул қилиш тўғрисидаги ариза билан мурожаат қилиш учун зарур бўлган меҳнат фаолияти муддати уч... 25.06.2019, Sputnik Ўзбекистон\n19:20 25.06.2019 (янгиланди: 19:25 25.06.2019)\n© Sputnik / Алексей Куденко / Фотобанкка ўтишОчередь, архивное фото\nТОШКЕНТ, 25 июн — Sputnik. Россия Давлат думаси учинчи ўқишда малакали мигрантлар учун Россия фуқаролигини олиш тартибини соддалаштирувчи қонунни қабул қилди. Ҳужжат парламентнинг қуйи палатаси сайтида эълон қилинган.\nҚонун билан малакали хорижий фуқароларнинг Россия Федерацияси фуқаролигига қабул қилиш тўғрисидаги ариза билан мурожаат қилиш учун зарур бўлган меҳнат фаолияти муддати қисқартирилди.\nЭндиликда Россияда касби бўйича бир йил фаолият юритган малакали хорижий фуқаролар Россия фуқаролигини олиш учун мурожаат қилишлари мумкин бўлади. Илгари бу муддат уч йилни ташкил қиларди.\nМазкур имтиёз Россияда махсус рўйхатга киритилган касблар, мутахассисликлар ва лавозимлар бўйича ишлайдиган мутахассисларга берилади.\nМазкур қонун лойиҳаси 2018 йил 7 июндаги тўғридан-тўғри мулоқотнинг сўнг Владимир Путин топшириғига биноан ишлаб чиқилган. Ҳужжат юқори малакали хорижликларни Россияда ишлашга жалб этишга қаратилган.\nЭслатиб ўтамиз, Россия президентининг инсон ҳуқуқлари бўйича маслаҳатчиси Татьяна Москалькова Владимир Путинга берган ҳисоботида собиқ СССР аҳолиси Россия фуқаролигини соддалаштирилган тартибда олиши кераклигини таъкидлаган эди.


Инсон ҳуқуқлари бўйича Осиё форуми ҳақида\nИнсон ҳуқуқлари умумжаҳон декларацияси қабул қилинганининг 70 йиллигига бағишланади.\nШу йил 22-23 ноябрь кунлари Самарқанд шаҳрида Инсон ҳуқуқлари бўйича Осиё форуми бўлиб ўтади. Бўлажак йирик халқаро анжуман Инсон ҳуқуқлари умумжаҳон декларацияси қабул қилинганининг 70 йиллигига бағишланади.\nЎзбекистон Республикаси Президенти Шавкат Мирзиёевнинг 2018 йил 5 майдаги Фармони билан тасдиқланган “Инсон ҳуқуқлари умумжаҳон декларацияси қабул қилинганининг 70 йиллигига бағишланган тадбирлар дастури”да белгиланган ушбу муҳим тадбирни ташкил этиш ташаббуси давлатимиз раҳбарининг 2017 йил сентябрь ойида бўлиб ўтган БМТнинг 72-сессияси доирасидаги учрашувида илгари сурилган.\nМаълумки, 1948 йили Инсон ҳуқуқлари умумжаҳон декларацияси қабул қилинганидан буён ўтган 70 йил давомида инсон ҳуқуқлари соҳасидаги энг асосий тамойил – инсон ҳуқуқлари универсаллиги принципи сиёсий жараёнларда ҳамда халқаро ҳуқуқ назарияси ва амалиётида доимо кун тартибида бўлиб келмоқда. 2015 йил сентябрида Нью-Йоркда бўлиб ўтган барқарор ривожланиш бўйича БМТ саммитида 170 та давлат етакчилари томонидан бу борада 2030 йилгача бажариладиган ишлар кун тартиби тасдиқланди. Барқарор ривожланишнинг 17 та мақсадини рўёбга чиқариш учун 15 йил ичида амалга ошириладиган 169 та вазифа белгилаб олинди.\nБутун дунёда кечаётган тезкор глобаллашув даврида бу қамровдор вазифалар давлатлар зиммасига жуда катта масъулият юклайди. Ҳозирги шиддатли ўзгаришлар жараёнида дунёнинг айрим минтақаларида давлатлар томонидан инсон ҳуқуқларининг универсаллигини ҳар бир инсон учун таъминлаб бериш осон кечмаяпти.\nЕр шаридаги энг катта қитъа, жами қуруқлик майдонининг 30 фоиздан ортиғини эгаллаган Осиё иқтисодиёти глобал иқтисодий фаолликнинг қарийб 32 фоизини ташкил этади. Осиё қитъаси мамлакатларида иқтисодиёт жадал ривожланмоқда. Аҳолининг даромадлари ошмоқда. Аммо, қитъа иқтисодий тараққиёт даражасининг ортиши, ўз-ўзидан, Барқарор ривожланиш мақсадлари таъминланиши ва инсон ҳуқуқлари янада самарали ҳимоя қилинишини тўлиқ кафолатламаётганини ҳаётнинг ўзи кўрсатиб турибди.\nОсиё қитъасида яшайдиган 3,1 миллиард нафар аҳоли тахминан 15 та йирик тил оиласига мансуб турлича тил ва шеваларда гаплашади. Шунингдек, Осиё дунёдаги барча асосий динлар – насронийлик, буддавийлик ва ислом динининг ватанидир. Қитъада бошқа кўплаб диний конфессиялар ҳам мавжуд. Шунга қарамай, сайёрамизнинг бошқа минтақаларидан фарқли равишда, Осиё қитъасида инсон ҳуқуқларини ҳимоя қилиш бўйича муайян ҳукуматлараро ёки минтақавий тизим ҳалигача яратилмаган.\nСамарқанд шаҳрида илк бор ўтказиладиган Инсон ҳуқуқлари бўйича Осиё форумида асосий эътибор инсон ҳуқуқларини ҳимоя қилиш бўйича қитъадаги мавжуд механизмларни янада такомиллаштириш ва янгиларини таъсис этиш юзасидан амалий тавсиялар ишлаб чиқишга қаратилади. Шунингдек, халқаро анжуманда қитъа мамлакатларининг инсон ҳуқуқларини ҳимоя қилиш институтлари ўртасида ўзаро яқин ҳамкорликни таъминлаш, бу соҳада минтақавий миқёсдаги таъсирчан механизмларни яратиш масалалари муҳокама қилинади.\nОсиё форумида Бирлашган Миллатлар Ташкилоти, Европада хавфсизлик ва ҳамкорлик ташкилоти, Ислом ҳамкорлик ташкилоти каби 40 та халқаро ва минтақавий ташкилотнинг раҳбарлари ҳамда малакали экспертлари, 19 та хорижий давлат намояндалари, 4 та мамлакат парламенти аъзолари, ва 26 та инсон ҳуқуқлари бўйича миллий институт вакиллари, шунингдек, экспертлар, чет эл ахборот агентликлари ҳамда оммавий ахборот воситалари журналистлари иштирок этади. Иштирокчиларнинг умумий сони 116 нафарни ташкил қилмоқда.\nХалқаро анжуман иштирокчилари учта сессияда муайян мавзулар бўйича мулоқот олиб боради.\nБиринчи сессия – “Декларация мероси – умуминсонийлик ва инсон ҳуқуқлари”, деб номланади. Ушбу сессия иқтисодий, ижтимоий, маданий, фуқаролик ва сиёсий ҳуқуқларнинг универсаллиги ва ўзаро боғлиқлиги принциплари талқинига бағишланади. Унда инсон ҳуқуқларини таъминлаш соҳасидаги мажбуриятларнинг бажарилиши борасида эришилган ютуқлар ва мавжуд муаммолар кўриб чиқилади.\nИккинчи сессия – “Инсон ҳуқуқлари ва Барқарор ривожланиш мақсадлари”, деб номланган. Бу сессияда Барқарор ривожланиш мақсадларига эришиш учун инсон ҳуқуқларини ҳимоя қилиш ва таъминлашда давлатнинг қонун чиқарувчи, ижро этувчи, ва суд ҳокимиятлари ҳамда инсон ҳуқуқлари бўйича миллий институтларнинг тутган ўрни ва аҳамияти муҳокама қилинади.\nУчинчи сессия – “Инсон ҳуқуқлари бўйича миллий институтларнинг инсон ҳуқуқлари ҳурмат қилиниши, ҳимоя этилиши ҳамда уларга риоя қилинишини таъминлаш масалаларида давлат органлари ва фуқаролик жамияти институтлари билан ўзаро ҳамкорлиги”, деб аталади. Форум иштирокчилари ушбу сессияда инсон ҳуқуқлари ҳурмат қилиниши, ҳимоя этилиши ҳамда уларга риоя қилинишини таъминлашга доир қарорлар қабул қилиш жараёнида инсон ҳуқуқлари бўйича миллий институтлар, давлат органлари ва фуқаролик жамияти институтлари ўзаро ҳамкорликда қўллайдиган механизмлар, воситалар ва ёндашувлар хусусида сўз юритадилар.\nОсиё форуми якунида Инсон ҳуқуқлари бўйича Самарқанд декларациясини қабул қилиш режалаштирилган.\nСамарқандда бўлиб ўтадиган Инсон ҳуқуқлари бўйича Осиё форуми доирасида 21 ноябрь куни Тошкент шаҳрида инсон ҳуқуқлари бўйича миллий институтларнинг Марказий Осиё Кенгаши ўтказилади. Кенгаш иши якунлари бўйича Марказий Осиёдаги инсон ҳуқуқлари бўйича миллий институтларнинг Тошкент Баёноти қабул қилиниши кутилмоқда.


Тошкентда 77 ёшли коронавирус бемори вафот этди – Газета.uz\nLotinchada 3 июл 2020, 23:32 Коронавирус\nКоронавирус инфекциясига чалинган ва саратон касаллигидан даволаниб келган бемор вафот этди, дея хабар қилди Соғлиқни сақлаш вазирлиги.\nҚайд этилишича, пойтахтда яшовчи 77 ёшли Н. Г. шу йилнинг 7 июнидан 16 июнгача Республика Шошилинч тиббий ёрдам илмий марказида юрак ишемик, гипертония, қон айланиш етишмовчилиги, ўнг сут бези саратони, икки томонлама бронхопневмония, ўпка шиши ташхиси билан даволанган.\nУ охирги 10 йил давомидаюрак ишемик, гипертония ва онкологик хасталик каби қатор ташхислар билан даволаниб келган.\nБеморга (аёл)Соғлиқни сақлаш вазирлигининг қатор йўналишлари бўйича бош мутахассислари ва Республика Шошилинч тиббий ёрдам илмий маркази шифокорлари томонидан консилиумлар ўтказилиб, доимий назорати таъминланган.\nШу йилнинг 2 июль куни стандартлар асосида кўрсатилган реанимацион муолажаларга қарамасдан беморўткир юрак қон-томир ва ўпка етишмовчилигидан вафот этган.


Аввало, барчамизни Яратганнинг ўзи раҳмати ва марҳаматига муяссар этсин!..\n“Thankyou” – инглизча луғатдан олинган “Раҳмат!” тўй сайтининг эзгу мақсади; Эзгу кунларимиз, ўзбекона тўйларимизни ихчам ва мазмунли ўтказишда сизнинг кўмакчингиз бўлишдир. Тўйларимиз моҳияти бугунги кунда ўз-ўзидан исрофгарчиликларга йўл қўймаслик, ортиқча дабдабалардан ҳоли бўлмоғи лозим.\nОта-она дуоси, қавму қариндошлар даврасида ўтказиладиган тўйларимиз, қуда-андачиликнинг минг йиллик анъаналарига содиқ экан ўзлигимизга мудом содиқ қолайлик.\nШу мазмундаги хорижий тўй сайтларидан фарқли ўлароқ, тўйларингизни ўзбекона урф-одатлар, шарқона безаклар, тўй эгалари ва тўйга ташриф буюрган меҳмонларнинг хоҳиш истакларини ҳам инобатга олишни лозим деб билдик.\nШу ўринда Бешик тўйи, хатна – суннат тўйлари, келин тўйлар, юбилей ва турли маросимларнинг бисмилло-ю, маслаҳати биздан, танлаш ва буюртма қилиш сиздан! Ниятимиз эса холис хизмат ва сиздан оладиган раҳматимиздир.\nШошганда “лаббай топилмайдиган” маҳалда сизнинг узоғингизни яқин, оғирингизни енгил, мушкулингизни осон қилишда камарбаста бўлсак биз ҳам ўз мақсадимизга етган бўламиз.\nБаъзан озгина ҳаяжон, танловларда иккиланиш, тўй маросимларининг ташкилий жиҳатларини ўзига хос тартибда ўтказишда халақит бериши мумкин. Маслаҳатли ош тарқамас. Тўғри, жойлардаги ўзини-ўзи бошқарув органлари – маҳаллалар, нуроний кексаларимизнинг маслаҳатлари ҳам асқотиши тайин. Ривожланган ахборот асрининг имкониятларидан унумли фойдаланиш эса сизнинг қўлингизда. Озини-созини танланг! Танловингиз тўғри эканини биз билан ҳамкорликда тўйбоп тасвсияларимизга амал қилсангиз албатта сайтимизга мурожаат қилиб янглишмаганингизни англаб етасиз.\nТўй ва танловни бошладик унда!..


01 декабр 2020, Тошкент вақти: 10:48\nЎзбекистонда "Билайн" бренди остида фаолият юритаётган Ҳолландиянинг "ВимпелКом" ширкати вакили Галина Курганованинг Озодликка айтишича, Тошкентдаги бош идорада текширув ўтказган солиқ ходимлари жиддий қонунбузарликларни топмаган.\n- Текширувлар ниҳоясига етди. Шу текширув натижаси бўйича тузилган акт бизга топширилди. У ерда бир қатор методологик эътирозлар билдирилган, холос. Ташвишланадиган ҳеч нарса йўқ. Текширув давомида Ўзбекистон солиқ қонунчилиги бузилгани ҳолатлари аниқланмаган, - деди Курганова.\n“Билайн” офисидаги режадан ташқари текширувларга мобил операторининг фаолиятидан қониқмаган мижозларнинг шикояти сабаб бўлгани айтилган эди.\nЛекин, текширув сабаблари ҳақда “Билайн” ширкати вакиллари ҳам солиқ ходимлари ҳам расман билдириш қилмаганлар.\nЎзбекистонда етакчи уяли алоқа оператори саналган “Ўздунробита”да ҳам дастлаб текшир-текширлар бошланиб, охири компания тўла ёпилган эди.\n"ВимпелКом" ширкати вакили Галина Курганова Ўзбекистонда “Билайн” ҳам ёпилиши мумкинлиги ҳақидаги хавотирлар ўринсизлигини таъкидламоқда.\n- "Билайн" ёпилмайди. Аксинча ширкат қамрови Ўзбекистонда кенгаймоқда. Ўтган ҳафта мамлакатда янги станцияларини ишга тушириш учун рухсат олдик. Бу бизга йил охиригача 900дан зиёд янги станцияни ишга тушириш ва тармоқда мижозлар кўпайиб кетгани билан боғлиқ муаммоларни ҳал этиш имконини беради, - дейди Курганова.\nЎзбекистонда "Ўздунробита" ёпилиши ортидан унинг мижозлари кейинчалик бошқа компанияларга, жумладан "Билайн"га ўтиб кетди. Бу мобил операторлар эса шунча мижозга хизмат кўрсатишга тайёр эмаслиги боис, алоқа сифати Ўзбекистонда бирдан пасайиб кетди.\n- Умид қиламизки, янги станцияларнинг ишга туширилиши мижозлар кўпайгани билан боғлиқ "нагрузка"ни камайтиради ва алоқа сифатини яхшилайди, - деди Курганова.\n"Билайн" бренди остида фаолият юритаётган уяли алоқа оператори ҳозир Ўзбекистонда 10 миллиондан ортиқ абонентга эга.


Оллоҳдан қўрқмoқ « Ўзбекистон Халқ Ҳаракати\n30 December 2012 - 9:54\nҲазрат Абдуллоҳ ибн Муборак айтадиларки: Мен ҳаждан қайтаётганимда бир отлиқ мен тарафга келаётганини кўрдим. Отлиқ менга яқин келганида, у аёл киши эканини билиб, унга салом бердим.\nУ аёл; “Раҳийм бўлган Роббдан “салом” сўзи бордир”, (Ясин 58) – деб жавоб берди.\nУ бу оятни ўқиганда, менинг саломимга жавоб берди деб тушуниб, қаердан келяпсиз деб сўрадим.\nУ аёл: “Аллоҳ учун ҳаж ва умрани тугал адо этинг”, (Бақара 196), – деб жавоб берди.\nМен шунда у Каъбатуллоҳни зиёратидан қайтаётганини тушуниб, қаерга кетяпсиз, – дедим.\nУ аёл: “Кимни Аллоҳ залолатга кеткизса, бас, унинг учун ҳеч бир ҳидоят қилгувчи йўқ””(Аъроф 186), – деган оят билан жавоб берди.\nМен у бу оятни ўқиганидан йўлдан адашиб қолибди, деб тушундим. Менинг тахминимча у ёши каттароқ кампир эди. Мен: Онажон қаерга олиб бориб қўяй, деб сўрадим.\nУ аёл: “Аллоҳнинг ҳоҳиши ила Мисрга омонликда киринглар”(Юсуф 99) , – деб жавоб берди.\nМен унинг бу оятни ўқиганидан шаҳарга бориши кераклигини тушундим, мен ҳам шаҳарга боришим керак сизни йўл бошлаб бораман дедим.\nУ аёл: “Яхшилик қилинг, албатта, Аллоҳ яхшилик қилувчиларни хуш кўради” (Бақара 195) , – деб жавоб берди.\nМен унинг бу оятни ўқиганидан, йўлбошлаб боришимга рози эканини тушуниб, уловни юганини ушлаб йўл бошлаб кетдим. Бир қанча юрганимиздан кейин, мен баъзи арабча шеърларни ўқишни бошладим.\nУ аёл: “Қуръондан муяссар бўлганича ўқинглар” (Муззаммил 20) , – деди.\nМен жим бўлдим, лекин бу аёл ким экани ҳақида ўйлаб қолдим. Шунда мен унинг хонадони ҳақида маълумотга эга бўлмоқчи эдим,\nУ аёл буни сезиб: “Ҳар хил нарсаларни сўрайверманглар. Агар зоҳир бўлса, сизга ёмон бўлади” (Моида 101), – деган оятни ўқиди.\nМен тушундимки, у оиласи ҳақида гапиришни ҳоҳламаяпти. Бир қанча юриб шаҳарга яқинлашганда мен ундан: шаҳарда сиз ким билан кўришмоқчисиз? – деб сўрадим.\nУ аёл: “Мол-мулк, бола-чақа ҳаёти дунё зийнатидир”(Каҳф 46) – деб жавоб берди.\nМен тушундимки, Аллоҳ унга мол-у дунё ва ўғиллар берган экан. Мен шаҳарга кириб, ҳаждан қайтаётган карвон аҳлига йўлиқдим. Улар юкларини тушураётган экан. Мен у аёлдан: ўғилларингизни исми нима? – деб сўрадим.\nУ аёл: “Иброҳим, Исмоил, Исҳоқ”, (Бақара 140)\nМен унинг ўғилларининг номлари шу экан деб тушундим ва баланд овоз билан уларни номини айтиб чақирдим. Шунда учта жуда чиройли, илм ва фазл эгаси бўлган йигитлар югуриб келишди. Улар карвоннинг ичидан оналарини қидириб, онамиз қаерда қолди экан, деб паришон бўлиб юришган эди. Улар бир-бирларини кўриб жуда ҳурсанд бўлдилар. Мен энди уйимга кетсам ҳам бўлади деб турган эдим,\nУ аёл буни сезиб, “Ўзлари таомни яхши кўриб турсалар ҳам, уни мискин, ва асирга берарлар”, (Инсон 8) – оятини ўқиб, болаларига мени меҳмон қилишга ишора қилди.\nМен меҳмон бўлишдан бош тортиб, узр айтдим.\nУ аёл: “Албатта, биз сизларни фақат Аллоҳнинг розилиги учун овқатлантирамиз”(Инсон 9),- деди.\nМен жуда ҳайрон бўлиб: “Эй Аллоҳ, бу қандай муомала, бу тугун менга ечилмаяпти”, – дедим. Мен бироз таомланиб, унинг болаларидан, бу қандай муомала қачон бу аёлга бир гап айтсам, ҳар гапнинг жавобида Қуръони Каримдан бир оят ўқиб жавоб беряпти,- деб сўрадим.\nЎғиллари: ”Бу бизнинг онамиздир, Қуръоннинг ҳофизаси, ҳадиснинг олимасидир, унинг дилида қиёмат кунида ҳар айтган сўзимга Аллоҳга қандай жавоб бераман, деган Аллоҳдан қўрқинч ўрнашиб олгандир. Шунинг учун, 20 йилдан бери Қуръон оятларидан бошқа бирорта лафз унинг тилидан чиққан эмас”,- деб жавоб бердилар.\nСубҳаналлоҳ, Илоҳий қўрқинчнинг ажойиб намунасини кўрингки, Аллоҳнинг каломидан бошқа бирорта лафз унинг тилидан чиққан эмас экан. Аллоҳ таоло тилларимизни беҳуда нарсаларга ишлатишдан ўзи сақласин.


Арис шаҳрида портлашлар оқибатида ҳарбий хизматчи ҳалок бўлди - 25.06.2019, Sputnik Ўзбекистон\nАрис шаҳрида портлашлар оқибатида ҳарбий хизматчи ҳалок бўлди\nҚозоғистон Мудофаа вазирлиги Арис шаҳрида портлаш оқибатида ҳалок бўлган ҳарбий хизматчи шахси маълум қилинди. 25.06.2019, Sputnik Ўзбекистон\n© Скриншот из видеоСерия взрывов в Казахстане: местных жителей эвакуируют - видео\nҚозоғистон Мудофаа вазирлиги Арис шаҳрида портлаш оқибатида ҳалок бўлган ҳарбий хизматчи шахси маълум қилинди.\nТОШКЕНТ, 25 июн – Sputnik. Арис шаҳрида портлаш оқибатида ҳарбий хизматчи ҳалок бўлди.\nПортлашлар ва ваҳима: ҳарбийлар аҳолини эвакуация қилмоқда – видео\n24 Июн 2019, 14:25\nҚозоғистон Мудофаа вазирлиги маълум қилишича, қурол-аслаҳа омборхонасида портлашлар оқибатида иккинчи шахс ҳалок бўлгани маълум бўлди, ҳарбий хизматчининг исми Алимбеков Б.М.\nИлгарироқ, Қозоғистон бош вазири Аскар Мамин фожиада икки киши ҳалок бўлганини айтганди.\nКуни кеча эрталаб тахминан соат 09:20 да Қозоғистоннинг Арис шаҳрида жойлашган ҳарбий қисмда ёнғин юз берди, кейинчалик омборхонада ўқ-дорилар портлаши содир бўлди.\nПортлаш оқибатида 71 киши жабрлаган, улардан 15 нафари, шу жумладан икки болакай касалхоналарга ётқизилган.


Умурбек БЕКТЕМИРОВ, ЎзХДП Марказий Кенгаши «Истиқбол» ёшлар қаноти етакчиси:\nБугунги кунда партиямизнинг 450 минг нафардан ортиқ аъзоларидан 40 фоизга яқинини «Истиқбол» ёшлар қаноти сафидаги йигит-қизлар ташкил этади. Ўтган йили «Ёш сиёсатчи» кўрик-танлови иштирокчилари ҳар йилгидан ҳам кўп бўлди. Унда мамлакатимизнинг барча ҳудудларидан истеъдодли, билимли ва зукко ёшлар сараланди ва рағбатлантирилди.\nТурли тадбирларда ёшлар орасида бўлиб, уларнинг фикрларини эшитиб, мамлакатимиз ҳаётидаги ўзгариш ва янгиланишларга муносабатини кўриб, зиммамизда катта масъулият турганини англадим. Умумий, баландпарвоз гаплар, мақсади аниқ бўлмаган тадбир ва лойиҳалар билан бугунги ёшларнинг эътибори ҳамда ишончини қозониш қийин экан.\nЮртимизда ёшларни ҳар томонлама қўллаб-қувватлаш учун зарур шарт-шароитлар яратилаётганини барчамиз кўриб турибмиз. Ёш оилалар учун арзон уй-жойлар қуриляпти, ёш кадрларни қўллаб-қувватлаш масаласи шахсан давлатимиз раҳбарининг эътиборида турибди. Ёш авлодни ҳар томонлама соғлом ва баркамол этиб тарбиялаш ишларини янги босқичга кўтариш мақсадида «Ёшларга оид давлат сиёсати тўғрисида»ги қонун янги таҳрирда қабул қилинди.\nЯнги йил режаларига келсак, қатор лойиҳаларни режалаштирдик. Президентимиз Олий Мажлисга Мурожаатномасида ёшларимиз хориждаги тенгдошлари билан илм-фан, маданият, тадбиркорлик, спорт ва бошқа соҳаларда фаол мулоқотда бўлишлари мақсадга мувофиқлигини таъкидлади. Шу асосда «Истиқбол» ёшлар қаноти жорий йилда янги лойиҳаларни амалга оширишни мақсад қилди.\nЎйлайманки, Янги йил партиямиз сафидаги ёшлар, «Истиқбол» ёшлар қаноти учун муваффақиятларга бой бўлади. Бунинг учун ҳар доимгидан кўп изланишимиз, фидойилик кўрсатишимиз керак.


Бош сахифа » Эшитиш аппаратлар\nЭшитиш аппарати AXON K 86 – бу эшитиш йўқолишини бошдан кечираётган одамлар учун яхши ва қиммат бўлмаган асбоб. AXON К 86 Хитойда ясалган. Ичида қулоқ эшитиш аппарати. Етарлича яхши вариант, нархини хисобга олганда. Корпус пластикдан бажарилган, прибор товуш баландлиги регулятори, ёқиш ва ўчириш тугмаси билан жихозланган, комплектда турли ўлчамдаги вакуумли ёстиқчалар ва иккита батарейка бор. Бу эшитишни кучайтиришнинг бюджетли модели, ишлатишда оддий, ва фойдаланишда жуда қулай. Тана рангида бўлиб мосламани тақишда сезилмас қилади, ва узун сочли одамлар учун умуман билинмайдиган..\nРақамли эшитиш аппарати Clearon базис билан табиий сабабларга кўра эшитиш бузилиши кузатиладиган одамларга аъло харид бўлиб хизмат қилади. Аъло сифатдаги, Clearon аппарати АҚШда яратилган ва ишлаб чиқилган ва ясалган, кўплаб ижобий баҳоларга эга. Эшитиш аппаратининг ҳусусияти шундаки, ундан ҳаракатда чекланган одамлар фойдаланиши мумкин. Ичига қурилган юқори сифатли аккумуляторли батарея, батарейкаларни доимий алмаштиришларсиз эшитиш аппаратидан фойдаланиш имконини беради. Батареянинг тўлиқ зарядка қилинганидан кейин ишлаш вақти 40 соатни ташкил этади! Таққослаш учун, хитой эшитиш ..\nЭшитиш аппарати MEDca США\nРақамли эшитиш аппарати MEDcaбазис билан табиий сабабларга кўра эшитиш бузилиши кузатиладиган одамларга аъло харид бўлиб хизмат қилади. Аъло сифатдаги, MEDcaаппарати АҚШда яратилган ва ишлаб чиқилган ва ясалган, кўплаб ижобий баҳоларга эга. Эшитиш аппаратининг ҳусусияти шундаки, ундан ҳаракатда чекланган одамлар фойдаланиши мумкин. Эшитиш кучайтиргичи MEDca– универсал бўлиб, чап ва ўнг қулаққа мос келади. Аппарат тўлиқ рақамли, ва шовқин босиш қобилиятига эга. Ушбу мосламадан фойдаланиб, одам ортиқча шовқинлардан тозаланган овоздан бахраманд бўлади. Мосламанинг ички ва ташқ..\nЭшитиш аппарати Vorfreude. АҚШ Продукт таърифи Vorfreude – ВОРФРЕУД Рақамли эшитиш аппарати, деярли яқинда АҚШда ишлаб чиқарилган, бироқ қулай нархлари учун ўзини сифатли эшитиш аппарати деб тавсия қилган. Аппарат ҳақиқатда аъло. Ҳар бир хитой эшитиш аппаратларида амалиётдаги каби ташқи шовқинларга эга эмас. Товар ишлаб чиқарувчидан ЙИЛЛИК кафолатга эга. Аппаратга юқорисифатли пластинкали микрофон ўрнатилган, динамик жойлашиши эса эфирни ташқи шовқинлардан, чийиллашлардан, чуғурлашлардан ҳимоя қилади. Эшитиш аппарати фаол ва пассившовқин босиш билан жиҳозланган, бу товуш ч..


Динда таниш-билиш кетмайди | Azon.uz - Ахборот-таҳлилий портал\n1746 19:00 02.01.2020\nАср имоми бўлмиш Анваршоҳ Кашмирий раҳимаҳуллоҳ "Файзул-борий" китобининг 1/163-саҳифасида қуйидагини келтирган.\nИмом Шофеъий раҳматуллоҳи алайҳдан нақл қилинишича, у зот фақирликда кун кечирганлар. Инсонлар у зотга кўплаб ҳадялар беришар, аммо, у зот ушбу ҳадяларни сақламас, тезда уларни ўз ҳақлиларига тарқатиб юборар эдилар. У зотда улкан имкониятлар бўлгани билан молларини фақир-мискинларга тарқатар ва ўзи эса қийинчилик ҳолатида кун кечирар эдилар.\nШогирдларидан бири бўлмиш Ибн Абдулҳакам ўзига тўқ инсон бўлиб, устозига жуда кўп хизматлар қилар эди.\nИмом Шофеъий раҳимаҳуллоҳнинг ёшлари эллик тўртга кириб, кексайиб қолган, охират тадориги сезилиб қолганида одамлар у зотдан:\n– Сиздан сўнг фатвога ким ҳақли, кимдан фатво сўраймиз? Ким дарс беради? – дея сўрашди.\nИбн Абдулҳакам у зот олдида турар, имом Шофеъий ўз ўрнига диний бошлиқ қилиб уни тайинланишини умид қилар эди.\nАммо иш ундай бўлмади. Имом Шофеъий ишни ўз аҳлига топшириб:\n– Мендан сўнг дарс ва фатво ҳалқаси соҳиби Исмоил ибн Яҳё Музаний бўлади, – деб айтдилар.\nБу зот имом Абу Жаъфар Тоҳовий раҳимаҳуллоҳнинг тоғаси бўлади.\nИмом Шофеъий раҳимаҳуллоҳ ҳаёти муддатида унга жуда кўплаб яхшиликлар қилган Ибн Абдулҳакамнинг унга қилган хайриятларига қараб иш қилмадилар.\nШайх Муҳаммад Ҳорун Муҳиббур Роҳман. "Ал-фатҳур-раббоний".\nДинда таниш-билиш кетмайди. Росих уламолар диний ишларни уларга манфаати тегаётган таниш билишларига эмас, ўша ишга энг муносибига топширишар эди.\nЗотан, ишлар ўз мутахассисига топширилмаса қиёматни кутаверинг.\nИмом ҳадя Фатво иймон Махсус\n1384 11:40 17.09.2020\n3740 19:45 20.08.2020\n"Аё София"нинг бош имоми тайинланди\n1269 09:00 15.07.2020\n1246 20:00 19.06.2020


Ду Се Чр Па Жу Ша Як\nЎзбекистон мудофаасига кўмаклашувчи “Ватанпарвар” ташкилоти мамлакатимизда техник ва амалий спорт турларини ривожлантириш ва оммалаштириш борасида самарали фаолият юритиб келмоқда. Бунинг натижасида ташкилот тизимидаги ўқув спорт техника клублари тарбияланувчилари кўплаб халқаро ва маҳаллий спорт муносабақаларида иштирок этиб, муваффақиятларга эришиб келмоқда.\nКуни кеча ташкилотнинг Фарғона вилоят кенгаши томонидан ўтказилган тадбир ана шундай ёш ва иқтидорли спортчиларни тақдирлаш муносабати билан ташкил этилди. Фарғона вилоят техник ва амалий спорт турлари марказида “Ўқ отиш” спорт тури билан мунтазам равишда шуғулланиб келаётган Фарғона вилояти ва Республика терма жамоаси спортчиси Юлдашева Муслима Дилшатовнани 2016 йилнинг ўтган даври мобайнида эришган ютуқларини инобатга олган ҳолда тақдирлаш маросими ташкил этилди.\nФарғона вилоят техник ва амалий спорт турлари марказида “Ўқ отиш” спорт тури билан шуғулланиб келаётган Юлдашева Муслима Дилшатовна, Ўзбекистон Республикаси терма жамоаси аъзоси. Фарғона давлат Университети қошидаги 3-сонли Академик лицейнинг 3-босқич ўқувчиси. “Ватанпарпар” ташкилоти Фарғона вилоят техник ва амалий спорт турлари марказида “Ўқ отиш” спорт тури билан 2013 йилдан буён шуғулланиб келмоқда. Вилоят ва Республика кубоги ва чемпионати мусобоқаларида иштирок этиб, совринли ўринларни қўлга киритиб келмоқда.\n2015 йил давомида Республика миқёсида ўтказилган спорт мусобақаларида 4 та биринчи, 3 та иккинчи ҳамда 1 та учинчи ўринларни қўлга киритган.\n2016 йил 25-31 март кунлари Қозоғистон Республикаси Олмата шаҳрида ўтказилган “Олтин мерган” ҳалқаро турнирида фахрли биринчи ўринни ҳамда жорий йилнинг 8-15 май кунлари Германиянинг Ганновер шаҳрида ўтказилган ҳалқаро турнирда фахрли иккинчи ўринларни қўлга киритган. Шунингдек, жорий йилнинг 15-22 сентябрь кунлари Азарбежан давлати Габала шаҳрида “Ўқ отиш” спорт тури бўйича ўсмирлар ўртасидаги ўтказилган Жаҳон кубоги мусобоқасида фахрли учинчи ўринни қўлга киритган.\nТадбирда Вилоят кенгаши раиси в.в.б И.Норбаев ҳамда унинг ўринбосари Ш.Абдупаттоховлар сўз чиқиб, М.Юлдашевани спортда эришган ютуқлари бўйича тадбир иштирокчиларига батафсил маълумот бердилар. Шунингдек, келгусидаги ишларига омадлар тилаб ўтдилар ҳамда Вилоят кенгашининг фахрий ёрлиғи ҳамда қимматбахо совғасини топширдилар.\nТадбир якунида Муслима Юлдашева сўз олиб, бундан буён ҳам юртимиз шаънини муносиб ҳимоя қилишга, Жаҳон ареналарида Ватанимиз байроғини юқори кўратишга ўзининг барча имкониятларини ишга солишга, бутун вужуди билан ҳаракат қилишга ваъда берди. Тадбирда иштирок этган тенгдошларини спорт билан домий шуғулланишга ва спорт билан ошно бўлишга чорлади.\nАфғонистоннинг ТИВ делегацияси билан учрашув\n2018 йилнинг 18 январь куни амалий ташриф билан АҚШда бўлиб турган Ўзбекистон Республикаси Ташқи ишлар вазири Абдулазиз Камилов Нью-Йорк...\nЎзбекистоннинг замонавий ривожланишига бағишланди\nҚоҳирада мамлакатимизнинг замонавий тараққиётига бағишланган тадбир бўлиб ўтди. Унда Миср Араб Республикаси вазирлик ва идоралари, дипломатия корпуси,...\nТебинбулоқ кони 2024 йилда тўлиқ ишга туширилади\nПрезидентимиз Шавкат Мирзиёев 2017 йил 15-16 декабрь кунлари Қорақалпоғистон Республикасига ташрифи чоғида Қораўзак туманидаги темир рудасининг катта...